text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Supayajj waranqa maratak ñachʼantatawa (1-3)
-
Cristompi chik waranqa maranak apnaqerinaka (4-6)
-
Supayajj antutatäniwa ukjjarojj tʼunjatäniwa (7-10)
-
Jiwatanakajj jachʼa janqʼo trono nayraqatan juzgatäpjjewa (11-15)
20 Ukatjja mä angelaruw mikʼayan llavepampi mä jachʼa cadenampi aptʼasita alajjpachat saraqanir uñjta.
2 Uka angelajj dragonaruw katuntäna, mä arunjja Diablo, Supaya satäki uka nayra asiruruw katuntäna, juparusti waranqa maratakiw ñachʼantarakïna.
3 Ukatjja mikʼayaruw jaqontäna, ukar llawintasaw sellantarakïna, ukhamat waranqa maranak tukusiñapkamajj markanakar jan engañjañapataki. Uka pasatatjja mä jukʼa tiempotak antutatäñapawa.
4 Ukatjja trononakwa uñjarakta, ukan qontʼatanakarojj juzgapjjañapatakiw munañanïñajj churasïna. Jïsa, khitinakatejj Jesusjjat yatiyapjjatap layku ukhamarak Diosjjat parlapjjatap layku jiwayata uñjasipkäna, salvaje animalarusa estatuaparus jan adorapkäna, paraparusa amparaparusa jan marcayasipkäna ukanakan vidanakapwa uñjarakta. Jupanakajj jaktanipjjänwa, Cristompi chikarakiw waranqa maranak apnaqapjjäna.
5 (Mayni jiwatanakajja, waranqa maranak tukusiñapkamajj janiw jakañ katoqapkänti.) Ukaw nayrïri jaktäwejja.
6 Khitinakatejj nayraqat jaktanipki ukanakajja, kusisitäpjjewa, santöjjapjjarakiwa, janiw jupanakjjarojj payïr jiwañajj munañanïkiti, antisas jupanakaw Diosampina Cristompin sacerdotenakapäpjjani, waranqa maranakaw Cristomp chikajj reyinakjam apnaqapjjarakini.
7 Waranqa maranakajj tukuyjjani ukhajja, kawkjantï llawintatäkäna uka lugaratjja Supayajj antutatäniwa.
8 Jupaw aka oraqen pusi esquinapankapki uka markanakaru, mä arunjja Gog ukhamarak Magog satäpki ukanakar engañjir mistuni, ukhamat guerratak tantachthapiñataki. Jupanakajj lamar qotankir chʼalljam waljanïpjjarakiwa.
9 Oraqpacharuw jupanakajj saratatapjjäna, santo jilatanakan campamentoparu ukhamaraki munat markaruw muyuntapjjäna. Ukampis ninaw alajjpachat saraqanisajj jupanakar qʼal nakhantäna.
10 Jupanakar engañjaskäna uka Diablojj ninampi azufrempi aqaskir qotar jaqontatänwa, salvaje animalampi falso profetampejj ukankapjjarakïnwa, ukanwa jupanakajj wiñayans wiñayapataki uruy aruma tʼaqesiyatäpjjani.
11 Ukatjja mä jachʼa janqʼo trono uñjta, ukansti Diosaw qontʼatäskarakïna. Jupan nayraqatapatjja, oraqesa alajjpachasa escapjjapjjänwa, janirakiw jupanakatakejj mä lugaras utj-jjänti.
12 Ukatjja jiwatanakaruw uñjarakta, jiskʼan jachʼaniw jupanakajj trono nayraqatan saytʼatäsipkäna, rollonakas jistʼarasirakïnwa. Ukampis yaqha rollow jistʼarasïna, ukasti jakañ rollönwa. Jiwatanakajja kunanakatï uka rollonakan qellqatäkäna ukarjamaw luratanakaparjam juzgatäpjjäna.
13 Lamar qotajj jiwatanak katuyjjänwa, jiwañasa Sepulturasa ukhamarakiw jiwatanak katuyjjäna, sapa mayniw luratanakaparjam juzgatäpjjarakïna.
14 Jiwañampi Sepulturampejj nina qotar jaqontatäpjjänwa. Uka nina qotajja, payïri jiwañampi sasiwa.
15 Khitin sutipatejj jakañ libron jan qellqatäkäna ukajja, nina qotar jaqontatänwa.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Apocalipsis 20
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
3 Jilatanaka, janiw jumanakat taqeni yatichirïpjjañamajj wakiskiti. Jumanakajj yatipjjtawa, yatichirinakajj mayninakat sipansa jukʼamp juzgataw uñjasipjjäjja.
2 Taqeniw walja kuti pantjastanjja. Maynitejj arsutapan jan pantjaskchejja, perfecto jaqewa, taqpach cuerpopsa sumwa apnaqarakispa.
3 Caballonakampi istʼayasiñatakejj jakimampiw lakapat uchtanjja, ukampiw taqpach cuerpop apnaqaraktanjja.
4 Barconakar uñtapjjarakim, wali jachʼanakäpkchisa, jachʼa thayanakampi apnaqatäpkchisa, kawkirutejj barco apnaqerejj apañ munki ukarojj mä jiskʼa timonampikiw api.
5 Lajjrampejj ukhamarakiwa, lajjrajj wali jiskʼakïkchis cuerponjja, wali jachʼañchasiriwa. Mä jiskʼa ninampikiw mä jachʼa montejj nakhantaspa, ¿janich ukhamäki?
6 Lajjrajj ninar uñtasitarakiwa. Cuerposan taqpach partenakapatjja, lajjrajj jan walinakamp phoqantatawa, taqpach cuerposaruw qʼañuchi, maynin taqpach jakäwipsa ninampiw qʼal tukji, Gehenan ninapampiw nakhantayaraki.
7 Jaqenakajj jan jakʼachaskañ taqe kasta animalanakaru, jamachʼinakaru, asirunakaru, jararankhunakaru, qotan jakir animalanakaruw mansoptayapjjaspa, cheqansa jaqenakajj mansoptayapjjewa.
8 Lajjrarusti janiw khiti jaqes mansoptaykaspati. Lajjrajj jan apnaqañjam añcha jan waliwa, jiwayir venenompi phoqantatarakiwa.
9 Ukampiw Jehová Dios Awkisarojj jachʼañchtanjja, ukampirakiw “Diosar uñtata” luratäpki uka jaqenakarojj maldistanjja.
10 Pachpa lakatwa bendicionas maldicionas mistu.
Munat jilatanakaja, janiw ukanak utjañapajj walïkiti.
11 Mä pachpa uma jalsutjja janiw suma umampi kʼaskʼa umampejj jalsunkaspati, ¿janich ukhamäki?
12 Munat jilatanakaja, mä higos arbolajj janiw aceitunanak achuykaspati, janirakiw uvas alejj higonak achuykaspati, ¿janich ukhamäki? Ni jayukʼar uma jalsutsa suma umajj jalskaspati.
13 ¿Yatiñani amuytʼasiri jaqejj jumanak taypin utjiti? Utjchi ukhajja, yatiñanïñat jutki uka llampʼu chuymamp luratanakapjja, suma sarnaqatapamp uñachtʼaypan.
14 Ukampis jumanakan chuymanakamantejj envidiasiñanakasa jiskhisiñanakasa utjchejja, jan jachʼañchasipjjamti, janirak kunatï cheqäki uka contras kʼarinak parlapjjamti.
15 Uka kasta yatiñajj janiw alajjpachat jutkiti, jan ukasti akapachan yatiñapawa, animalanakana demonionakan yatiñapawa.
16 Kawkintejj envidiasiñanakasa jiskhisiñanakasa utjki ukanjja, jan waltʼäwinakampi kunayman jan wali luräwinakampiw utjani.
17 Ukampis alajjpachat jutki uka yatiña katoqer jaqejja, nayraqatajj qʼomawa, sumankiriwa, amuytʼiriwa, istʼañatakis jankʼakiwa, khuyapayasiñampi phoqantatawa, suma achunakanirakiwa, janiw yaqhachirïkiti, janirakiw kʼari chuymani jaqëkisa.
18 Ukhamarus cheqapar sarnaqañ achojja, sumankañajj utjki uka tiempon phawatawa, ukajj sumankañ utjayirinakataki phawatarakiwa.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Santiago 3
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Boris Yeltsin
Boris Nikolayevich Yeltsin (rusi aru: Бopи́c HиkoлáeBич ÉлbциH) icha Boris Yeltsin (* Kalinovka, 1931 mara 1 uru Anata phaxsin yuritayna - Moskwa, 2007 mara 23 uru Yapu apthapi phaxsin yuriwi), Rusiya jacha marka anakithiri.
Rusiya Prisidinti (1991-1999).
Awki: Nikolai Yeltsin; Tayka: Klavdiya Vasilyevna Yeltsina.
Warmi: Naina Yeltsina.
Churinkuna: Tatyana Borisovna Dyachenko & Elena Borisovna Okulova .
Aruskipäwi[trukaña | chimp askichaña]
- Rusiya nayra sarnaqäwi
- Leonid Brezhnev
- Mikhail Gorbachov
- Viktor Chernomyrdin
- Sergey Kiriyenko
- Yevgeny Primakov
- Sergei Stepashin
- Vladimir Putin
- Alexander Rutskoy
Juk'amp Jach'aq'achxat yatiyäwinaka[trukaña | chimp askichaña]
- Commons katt'ana uñnaqa Boris Yeltsin.


text:
¿Kunatsa altʼat chuymanïñajj wakisi?
“Yati[ñasti] llampʼu chuymaninakamp chikawa” (PRO. 11:2).
38, 69 QʼOCHUNAKA
1, 2. ¿Kunatsa Jehová Diosajj Saular reyïñat apaqjjäna? (Aka janankir dibujo uñjjattʼam).
SAÚL chachajj reyïñataki Jehová Diosamp ajllitäkäna ukhajja, altʼat chuymanïnwa (1 Sam. 9:1, 2, 21; 10:20-24). Ukampis reyëjjäna ukhajj jachʼa jachʼaw tukjjäna. Mä kutejja, walja filisteonakaw israelitanakampi nuwasir jutapjjäna. Samuel profetajj ‘nayaw Jehová Diosar sacrificio loqtañataki Gilgal cheqar jutä’ sasaw Saular säna. Ukampis Samuelon jan purinipanjja, israelitanakajj ajjsarayasiñatwa Saular jaytasajj sarjjapjjäna. Saúl reyisti Samuel profetar suyañat sipansa, jupaw sacrificio loqtäna, uk lurañajj janiw Saular waktʼkänti. Ukatwa Jehová Diosajj Saulatak wal coleräna (1 Sam. 13:5-9).
2 Samuel profetajj Gilgal cheqar purïna ukhajja, Jehová Diosar jan istʼatapat Saular cheqañchänwa, Saulajj janis kuna jan wals lurkaspäna ukhamwa amuyasïna. Juchap uñtʼasiñat sipansa, mayninakaruw juchañchäna (1 Sam. 13:10-14). Ukat qheparojj Saulajj jachʼa jachʼa tukusaw jan walinak luräna, ukatwa Jehová Diosajj reyïñat jupar apaqjjäna (1 Sam. 15:22, 23). Saúl chachajj qalltan altʼat chuymanïkchïnsa, qhepat jan walinakanwa uñjasïna (1 Sam. 31:1-6).
3. 1) Altʼat chuymanïñatjja, ¿kunsa waljanejj amuyapjje? 2) ¿Kuna jisktʼanakarus aka yatichäwin qhanañchaskañäni?
3 Jichhürunakanjja, altʼat chuymanïñajj janis nayrar sartañataki maynir yanaptʼkaspa ukhamwa waljanejj amuyapjje, ukatwa jupanakajj mayninakat sipansa jukʼampi wakiskirïpkaspas ukham tukupjje. Amuytʼañataki, peliculanakan uñstiri ukhamarak político mä chachajja, akham sänwa: “Altʼat chuymanïñajj janiw nayatakejj wakiskiti, janipuniw kunapachas altʼat chuymanïkäti” sasa. Ukhamasti ¿kunatsa mä cristianotakejj altʼat chuymanïñajj wakisi? ¿Kunas altʼat chuymanïñajja? Uka jisktʼanakaruw aka yatichäwin qhanañchaskañäni, jutïr yatichäwinsti jan walinakan uñjasisajj kunjamsa altʼat chuymanïsna ukwa yatjjatarakiñäni.
¿KUNATSA ALTʼAT CHUYMANÏÑAJJ WAKISI?
4. ¿Kunjamatsa jachʼa jachʼa tukuñajj utjaspa?
4 Jachʼa jachʼa tukurinakajja, janiw altʼat chuymanïpkiti sasaw Bibliajj qhanañchi (Proverbios 11:2 liytʼañataki). David chachajj akham sasaw Jehová Diosar mayisïna: “Jachʼa jachʼa tukuñ chuym apaqtʼasita” sasa (Sal. 19:13). ¿Kunjamatsa jachʼa jachʼa tukuñajj utjaspa? Kunatï jan lurañasäki uk lurasaw jachʼa jachʼa tuksna, uksti jan paciencianïtasatwa lursna. Pantjasirïtasatjja, taqeniw kunatï jan lurañasäkäna uk lurawaytanjja. Kunjamtï Saúl reyit yatjjatawayktanjja, jiwasatï sapakuti jachʼa jachʼa tukus jan lurañasäki uk lurañäni ukhajja, Jehová Diosampejj janiw sum apaskañäniti. Salmo 119:21 qellqatajj akham siwa: “Jachʼa jachʼa tukurinakarojj toqenoqta[wa]” sasa. ¿Kunatsa Diosajj ukham lurpacha?
5. ¿Kunatsa jachʼa jachʼa tukuñajj jan walïki?
5 Nayraqatjja, jiwasatï jachʼa jachʼa tukusa kuntï jan lurañasäki uk lurañäni ukhajja, Jehová Diosarojj janis apnaqerisarjam respetksna ukhamäspawa. Maysa toqetsti, kuntï jan lurañasäki uk lurañäni ukhajja, mayninakampejj janiw mä amtar purirjamäkañäniti, ni sumsa apaskarakiñäniti (Pro. 13:10). Ukatjja kuntï jan lurañasäki uk luratas mayninakajj amuyapjjani ukhajja, phenqʼachataw uñjassna (Luc. 14:8, 9). Taqe ukanak yatisajja, kunatsa Jehová Diosajj altʼat chuymanïñas muni uk sum amuytanjja.
¿KUNAS ALTʼAT CHUYMANÏÑAJJA?
6, 7. Altʼat chuymanïki ukajja, ¿kunjamasa?
6 Altʼat chuymanïki ukajja, janiw jachʼa jachʼa tukkiti ni wali wakiskirïkaspas ukhamsa amuyaskiti sasaw Bibliajj qhanañchi. Ukham chuymaninakajja, ‘maynis jupat sipansa jukʼamp sumäkaspa’ ukhamwa mayninakarojj uñji (Fili. 2:3). Altʼat chuymanïki ukajja, kunsa luraspa uk sumwa amuyi, kunansa pantjasi uksa amuyarakiwa, ukatjja mayninakan ewjjtʼatajj istʼarakiwa. Jehová Diosajj altʼat chuymaninakar wal munasi.
7 Maysa toqetjja, altʼat chuymanïki ukajja, kunsa luraspa kunsa jan lurkarakispa uk sum amuyi sasaw Biblian qhanañchi. Ukaw mayninakaru respetompi ukhamarak munasiñampi uñjañatak yanaptʼi.
8. Altʼat chuymanïñ munstan ukhajja, ¿kunatsa amuyasiñasa?
8 Awisajja, jan amuyasisaw jachʼa jachʼa tuksna. Sañäni, inas jiwasasa jan ukajj khitirutï sum uñtʼktan ukasa taman mä luräwi katoqchi, ukaw mayninakat sipansa jiwasas jukʼamp wakiskirïksna ukham amuyayistaspa (Rom. 12:16). Jan ukajj jiwasatakwa jilpach llakisjjsna (1 Tim. 2:9, 10). Ukatjja, kunsa lurapjjañapa, kunsa jan lurapjjañapäki uksa munañasarjamakiw mayninakar lurayañ munjjsna (1 Cor. 4:6).
9. ¿Kunatsa yaqhepanakajj jachʼa jachʼa tukupjjäna? Biblian parlki ukanakat maynit qhanañchtʼam.
9 Chuymasantï kuna jan wali lurañ munañajj utjani ukhajja, jachʼa jachʼa tukusaw kuntï jan lurañasäki uk lursna. Jachʼañchayasiñ munasajja, waljaniw envidiasiñata, jan ukajj colerampi atipayasisajj jachʼa jachʼa tukupjje. Ukaw Absalón, Uzías, Nabucodonosor chachanakarusa, yaqhanakarus pasäna. Ukatwa Jehová Diosajj altʼat chuymanïpjjañapatakejj qhana arunakampi ewjjtʼäna (2 Sam. 15:1-6; 18:9-17; 2 Cró. 26:16-21; Dan. 5:18-21).
10. ¿Kunatsa mayninakarojj jan juchañchañasäki? Biblian parlki ukanakat maynit qhanañchtʼam.
10 Maysa toqetjja, ¿kunatsa yaqhepanakajj jachʼa jachʼa tukupjjaspa? Kuntï Abimélec ukhamarak Pedro chachanakajj lurapkäna uk amtañäni (Gén. 20:2-7; Mat. 26:31-35). Uka chachanakajj ¿jachʼa jachʼat tukupjjpachäna? ¿Jan sum amuytʼasisat uk lurapjjpachäna, jan ukajj jan sum yatisacha? Niyakejjay jaqenakan chuymap jan yatkstantejja, janiw luratanakapat juchañchañasäkiti (Santiago 4:12 liytʼañataki).
¿JEHOVÁ DIOSAN MARKAPAN KUNA LURÄWINÏTANSA?
11. ¿Kunsa altʼat chuymanejj amuyi?
11 Altʼat chuymanïki ukajja, Diosan markapan kunsa luraspa uk sum amuyi. Jehová Diosajj taqe kunsa yäparuw apnaqe, ukatwa sapa mayni servirinakapar taman mä luräwi churawayi, ukhamajj taqeniw wali wakiskirïtanjja. Ukampis Jehová Diosajj janiw taqenirojj mä kikpak lurawaykistuti. Sañäni, janiw taqenejj mä pachpa amuyunïktanti, ni mä kikpas kuns lurktanti, ukhamarus kunsa lurañäni uksa sapa mayniw amtsna. Jiwasatï altʼat chuymanïñäni ukhajja, Jehová Diosan munañaparjamaw kuns lurañäni (Rom. 12:4-8). Jehová Diosajja, kuntï lurañ yatktan ukampejj Jupar jachʼañchsna ukhamarak mayninakar yanaptʼsna ukwa muni (1 Pedro 4:10 liytʼañataki).
12, 13. Yaqha luräwinak katoqasajja, ¿kunsa amtañasa?
12 Tiempompejja, Jehová Diosan markapan yaqha luräwinakwa katoqsna. Amuytʼañataki, Jesusajj walja luräwinakwa katoqäna. Amtañäni, jupa sapakiw Awkipampi alajjpachan jakasïna (Pro. 8:22). Jupaw angelanaka, alajjpacha, aka Oraqe, ukhamarak jaqenakar lurañ Jehová Diosar yanaptʼäna (Col. 1:16). Qhepatjja, alajjpachat aka Oraqeruw Jehová Diosajj Jesusar khitanïna. Mä wawar tukusaw Jesusajj nasïna, ukhamatwa jilsuwayäna (Fili. 2:7). Jiwayapkäna uka qhepatjja, alajjpacharuw kuttʼawayjjäna, ukatsti 1914 maranwa Diosan Reinopan reyit uttʼayatäjje (Heb. 2:9). Jutïrinsti waranqa maranak apnaqasajj Jehová Diosaruw gobiernop kuttʼayjjani, “ukhamatwa Diosajj taqe kunjjarus munañanïni” (1 Cor. 15:28).
13 Jakäwisan ukhamarakiw cambionakajj utjaspa. Awisajja jiwasaw Diosan markapan mä luräwi katoqasajj jaytañ amtsna. Amuytʼañataki, inas solteronakajj casarasiñ amtapjjchi jan ukajj casaratanakajj wawanakanïñ amtapjjchi. Maysa toqetjja, Jehová Diosar sapür serviñatakejj inas jakäwis mayjtʼayañ amtarakstan. Ukham mayjtʼäwinak utjipanjja, inas taman jukʼamp luräwinakampi phoqañatakejj tiempojj utjchistani jan ukajj inas jan ukhamäkchiniti. Waynästansa, tawaqöstansa, jilïrïstansa, usutästansa, jan ukajj kʼumarästansa, kunjamsa Jupar jukʼamp sirvsna uk Jehová Diosajj sum yati. Jupajj kuntï lurirjamäktan uk lurir uñjistu ukhajj wal kusisi (Heb. 6:10).
14. ¿Kunjamsa altʼat chuymanïñajj kusisitäñataki yanaptʼistu?
14 Kuna luräwtï Jesusajj Jehová Diosat katoqkäna uk taqe chuymaw phoqäna, jiwasajj ukhamarakiw lursna (Pro. 8:30, 31, NM). Altʼat chuymanïki ukajja, taman mä luräw katoqasajj sum phoqe, janiw mayninakan luräwinakap uñchʼukkiti. Jan ukasti Diosan markapan taqe chuymaw mä luräwi katoqe, Jehová Diosas churkaspa ukhamwa amuyi. Maysa toqetjja, altʼat chuymanïki ukajj mayninakar respetompiw uñji, ukatsti kuna luräwtï katoqapki uk phoqapjjañapatakis yanaptʼarakiwa. Jehová Diosaw taqenir mä luräwi churistu, uk amuyasaw yanaptʼi (Rom. 12:10).
¿KUNSA ALTʼAT CHUYMANEJJ LURI?
15. ¿Kunsa Gedeón chachat yateqassna?
15 Gedeón chachatwa altʼat chuymanïñ yateqassna. Jehová Diosajj Gedeonaruw Israel markar madianitanakat qhespiyañapataki mayïna. Ukham mayitajj Gedeonajj akham sänwa: “Nayana familiajjasti wali pobrekiwa Manasés sat tribu taypinjja. Ukhamarak nayajj sullkakïtwa familiajj taypinjja” sasa (Jue. 6:15). Gedeón chachasti Jehová Diosar confiyasajj uka luräw phoqänwa. Kun lurañapsa munäna uk sum amuyasajj Diosaruw yanaptʼap mayisirakïna (Jue. 6:36-40). Gedeón chachajj jan ajjsartʼiri wali chʼamani ukhamäkchïnsa, amuytʼasir chacharakïnwa (Jue. 6:11, 27). Tiempompejja, israelitanakajj reyitwa Gedeonar uttʼayañ munapjjäna, ukampis jupajj janiw munkänti. Reyïñat sipansa kuntï Jehová Diosajj lurañap maykäna uk phoqasaw utapar kuttʼjjäna (Jue. 8:22, 23, 29).
16, 17. ¿Kunjamsa altʼat chuymanejj Diosar serviñan nayrar sartaspa?
16 Maynejj inas taman mä luräwi katoqchispa, jan ukajj tamar jukʼamp yanaptʼañataki chʼamachaschispa, ukampis ukajj jachʼa jachʼas tukkaspa ukham janiw sañ munkiti. Bibliajj jilat kullakanakar yanaptʼañatakiw maynejj chʼamachasiñapa sasaw chʼamañchistu, ukatsti chʼamachasitasajj amuyasiñapawa sasaw qhanañcharaki (1 Tim. 4:13-15). Ukhamajj nayrar sartañatakejja, janiw taman mä luräwi katoqañajj wakiskapuniti, jan ukasti jukʼamp suma cristianöñatakisa, Jehová Diosar jukʼamp serviñatakisa, jilat kullakanakar yanaptʼañatakis taqeniw chʼamachassna.
17 Altʼat chuymanïki ukajja, taman mä luräwi janïr katoqkasajj kunsa lurañapa uk sum amuytʼi, Jehová Diosaruw uka toqet yanaptʼa mayisi, ukatsti uka luräwi phoqpachäniti janicha uksa amuytʼarakiwa. Sañäni, altʼat chuymanejj akham jisktʼasi: ‘¿Yaqha wakiskir luräwinak phoqañatakejj tiemponïskäti? Janitï ukhamäkanejja, ¿kuntï jichhajj lurkta ukjja naya lanti yaqhajj luraspati?’ sasa. Uka toqenakat amuytʼasajja, altʼat chuymanejj mä luräwi janïr katoqkasajj jan phoqerjamätapwa amuyasispa. Jiwasatï altʼat chuymanïñäni ukhajja, mä luräwi jan phoqerjamätas amuyasajj inas uka luräwi jan katoqkchiñäniti.
18. 1) Diosan markapan mä luräwi katoqasajja, ¿kunsa altʼat chuymanejj lurani? 2) ¿Kunjamsa Romanos 12:3 qellqatajj altʼat chuymanïñatak yanaptʼistu?
18 Jehová Diosajj jupar sirvkasin altʼat chuymanïsna ukwa muni (Miq. 6:8). Ukhamasti taman mä luräwi katoqañäni ukhajja, Gedeón chachat yateqasisaw Jehová Diosarojj yanaptʼa mayisiñasa. Ukatjja, kuntï Jehová Diosajj Biblia toqesa, markap toqes ewjjtʼkistu ukanakatsa lupʼiñasarakiwa. Ak amtapuniñäni, janiw pachpa chʼamasampejj taman mä luräwi phoqksnati, jan ukasti Jehová Diosaw altʼat chuymanïtapata ukhamarak yanaptʼasir chuymanïtapat yanaptʼistu (Sal. 18:35). Altʼat chuymanïki ukajja, ‘janiw jupa pachpat kuntejj lupʼiñapäki ukat jukʼampjja lupʼkiti’ (Romanos 12:3 liytʼañataki).
19. ¿Kunatsa altʼat chuymanïñasa?
19 Altʼat chuymanïñäni ukhajja, Taqe Kunjjar Munañäni Jehová Diosar jachʼañchañajj wali wakiskirïtapwa amuyañäni (Apo. 4:11). Ukatsti Diosar servisajj kuntï lurirjamäktan uk lurasas kusisitäñäniwa. Jilat kullakanakan amuyunakapsa, luräwinakapsa respetarakiñäniwa, ukhamatwa taman mayachtʼatäñäni. Maysa toqetjja, altʼat chuymanïsajj sum amuytʼasisaw kuns lurañäni, ukaw jan walinakar jan purtʼasiñatakejj yanaptʼistani. Jehová Diosajj altʼat chuymaninakarojj munasiñampiw uñji. Ukanak yatisajja, altʼat chuymanïñajj kunja wakiskirisa ukwa amuytanjja. Jutïr yatichäwinjja, jan walinakan uñjasisajj kunjamsa altʼat chuymanïsna ukwa yatjjataskañäni.


text:
127 YATICHÄWI
Sanedrinatjja Pilaton ukaruw apapjjäna
MATEO 27:1-11 MARCOS 15:1 LUCAS 22:66-23:3 JUAN 18:28-35
SANEDRINANKIRINAKAJJ JESUSAR ALWAJJ JUZGASIPKAKÏNWA
JUDAS ISCARIOTEJJ JAYCHKATASIÑ MUNÄNA
JESUSAROJJ PILATON UKARUW APAPJJÄNA
Niya qhanjtañampïskänwa. Pedrojj kimsa kutiw Jesusar jan uñtʼir tuküna. Sanedrinankirinakajj janiw leyinakarjam juzgapkänti, tukuyasajj sarjjapjjarakïnwa. Uka arumajj leyinakarjamas juzgapkaspäna ukham tuktʼañatakejj viernes alwajj mayampiw tantachasipjjäna. Jesusarojj jupanakan ukaruw apanipjjarakïna.
Tribunalankirinakajj mayampiw jisktʼapjjäna, akham sasa: “Jumatï Cristöstajj sapjjeta” sasa. Jesusajj sarakïnwa: “Sapjjerisma ukhasa, janiw jumanakajj kunjamatsa creyipkasmati” sasa. Ukampis kunjamtï Daniel 7:13 qellqatan arsuskänjja, ukarjamaw Jesusajj khitïnsa uk jan ajjsartʼas akham säna: “Jichhat uksarojja, jaqen Yoqapajj wali chʼamani Diosan kupëjjapar qontʼayatäniwa” sasa (Lucas 22:67-69; Mateo 26:63).
Jupanakajj jisktʼasipkakïnwa: “Ukhamasti, ¿jumajj Diosan Yoqapätati?” sasa. Jesusajj sarakïnwa: “Jumanak pachpaw uk sasipktajja” sasa. Uk satapat jankʼakiw Dios contra parlirit juchañchasajj Jesusar jiwayañ munapjjäna. “¿Kunatsa yaqha testigonak thaqaskañäni?” sasaw jisktʼapjjarakïna (Lucas 22:70, 71; Marcos 14:64). Ukhamasti Jesusar amparat ñachʼantasajj Poncio Pilato sat romano gobernadoran ukaruw apapjjäna.
Judasajj Jesusaru Pilaton ukar apapjjatap uñjpachänwa. Jesusaru jiwayañataki juchañchapjjatap amuyasajja, wal llakisïna, janirakiw kuns kamachirjamäkänti. Arrepentisisin Diosar kuttʼañat sipansa, 30 qollqenak kuttʼayañwa amtäna. Ukatwa jilïr sacerdotenakar akham säna: “Jan juchani jaqen wilap aljantasajj jucharuw nayajj purtʼasta” sasa. Jupanakajj jan sinttʼasisaw akham sapjjäna: “¿Nanakan kun yatiñanakajarakisti? ¡Jumay kun lurañs yatiskchïta!” sasa (Mateo 27:4).
Judasajj temploruw 30 qollqenak willtäna, ukjjarusti jiwayasiñ munasaw mä kutimpi jucha lurarakïna. Amuyatajja jupa pachpa jaychkatasiskäna ukhajja, kawkjarutï sogap chintʼkäna uka arbolan ramapaw pʼakispachäna, ukhamatwa oraqenkir jachʼa qalanakjjar jalaqtasin cuerpopajj phalläna (Hechos 1:17, 18).
Wali alwaskäna ukhaw Jesusarojj Poncio Pilaton palaciopar apapjjäna. Ukampis Jesusar apapkäna uka judionakajj janiw ukar mantañ munapkänti, jan judiöpki ukanakampi chikachasiñajj qʼañuchasiñampi sasispawa sasaw amuyapjjäna. Qʼañuchasipjjaspäna ukhajja, 15 de nisán urun utjkäna uka manqʼäwirojj janiw sarapkaspänti, uka uruw Jan Levadurani Tʼantʼa Manqʼañ Fiestajj qalltäna, ukjja Pascua tiemponwa amtapjjerïna.
Ukhamasti Pilatojj mistusaw akham sasin jupanakar jisktʼäna: “¿Kuna jan walsa aka jaqejj luri?” sasa. Jupanakajj sapjjarakïnwa: “Janitï jupajj jan wali jaqëkaspajja, janiw jumar apjjaruyañajj wakiskaspänti” sasa. Jupanakana obligaña munapjjatap amuyasajja, Pilatojj akham sarakïnwa: “Akat apasipjjam, jumanakan utjki uka leyirjam juzgapjjam” sasa. Judionakajja Jesusan jiwañapwa munapjjäna, ukatwa akham sapjjäna: “Leyirjamajja, janiw nanakajj khitirus jiwayapkiristti” sasa (Juan 18:29-31).
Judionakatï Jesusarojj Pascua fiestan jiwayapjjaspäna ukhajja, markan chʼajjwañaw utjaspäna. Ukampis romanonakatï Jesusarojj gobierno contra saytʼirit juchañchasin jiwayapjjaspäna ukhajja, markankir jaqenakajj janiw judionakarojj kamsapkaspänsa.
Religión pʼeqtʼirinakajja, Dios contra parlipanwa Jesusarojj juchañchapjjta sasajj janiw Pilator sapkänti. Jan ukasti yaqha toqenakatwa juchañchapjjäna, akham sasa: “Aka jaqejj [1] jan walinak lurapjjañapatakiw jaqenakar chʼamañchaskatayna, [2] Cesarar impuesto pagañajj janiw wakiskiti sasaw parlaskatayna, ukhamaruw katjapjjta. [3] Nayajj Cristötwa, mä reyïtwa sasaw parlaraki” sasa (Lucas 23:2).
Jesusaru reyïtwa sasin parlipan katuntapjjatap yatisajja, Roma marka pʼeqtʼirjamajj Pilatojj llakisïnwa. Ukatjja palaciopar mantasaw Jesusarojj irptayanïna, akham sasaw jisktʼarakïna: “¿Jumätat judionakan reyipajja?” sasa. Mä arunjja, ‘¿Roma markan leyinakap pʼakintasat jumajj reyit uttʼayasis César contra saytʼta?’ sasas jisktʼkaspa ukhamänwa. Jesusasti kunsa Pilatorojj jupjjat parlapjjäna uk yatiñatakejja, akham sasaw jupar säna: “¿Amuyumarjamat uk jisktʼista, jan ukajj yaqhanakach nayat parlapjjtamjja?” sasa (Juan 18:33, 34).
Pilatojj janis Jesusat kunsa yatkaspa ukhamaw tuküna, ukampis yatiñ munasajj akham sasaw sarakïna: “Jumajj yatisktawa, janiw nayajj judiökti, pachpa markamampi jilïr sacerdotenakampirakis nayan ukar apanipjjtamjjä. ¿Kunrak lurtasti?” sasa (Juan 18:35).
Pilaton jisktʼapar jaysañatakejj Jesusajj Reinon reyïtap janiw armaskänti. Ukham jaysatapajj Pilatorojj wal musparayäna.


text:
CRISTIANJAM JAKAÑATAKI UKAT YATIYAÑATAKI Julio 2016
Yatiyañatak yanaptʼanaka
Kunjamsa Yatiyañataki revistampi ukat Diosan apayanit suma yatiyäwinaka folletompi yatiysna. Kunjamsa yatiyasma uk juma pachpa uka yanaptʼanakarjam wakichtʼasim.
BIBLIAN SUMA YATICHÄWINAKAPA
Oración istʼiri Diosar jachʼañchapjjañäni
Jehová Diosar mayiskasajj ¿kunjamsa Jupar confiyatas uñachtʼaysna? Kuntï Jehová Diosar arsktan ukanak oración toqe Diosar mayisiñajj ¿kunatsa wali aski? (Salmos 61-65).
CRISTIANJAM JAKAÑATAKI
Kunanakatï munaski ukanakampiki jakasiñajja Jehová Diosar serviñatakiw yanaptʼistaspa
Kunatï munaski ukanakampik jakasisajja, ¿kunanaksa jukʼamp lurasma? ¿Kunjamatsa Jesusat yateqasitam uñachtʼayasma?
BIBLIAN SUMA YATICHÄWINAKAPA
Jehová Diosan markapajj cheqa yupaychäwi toqet saytʼasi
David chachan Jehová Dios toqet saytʼasitapajj ¿kunsa yatichistu? Cheqa yupaychäwi toqet saytʼasiñajj ¿kun lurañatakis yanaptʼistu? (Salmos 69-72).
CRISTIANJAM JAKAÑATAKI
¿Janit precursorat mä mara irnaqtʼkasma?
Khitinakatï precursorat irnaqañ munapki ukanakajj walja bendicionanakwa katoqapjjani.
CRISTIANJAM JAKAÑATAKI
Precursorat irnaqtʼañatak wakichäwi
Khitinakatï uru jurnal irnaqapki ukat usuta jikjjatasipki ukanakajj precursorat irnaqtʼapjjarakispawa.
BIBLIAN SUMA YATICHÄWINAKAPA
Jehová Diosan luratanakapat amtasipuniñäni
¿Kunanaksa Jehová Diosajj lurawayi? Ukanakat lupʼiñajj ¿kunjamsa yanaptʼistu? (Salmos 74-78).
BIBLIAN SUMA YATICHÄWINAKAPA
Taqe kunat sipansa ¿khitis jumatakejj nayranki?
Salmo 83 jalja qellqeritakejja, Jehová Diosaw jakäwipan nayrankäna. Jiwasanakajj ¿kunjamsa Diosajj jakäwisan nayrankatap uñachtʼaysna?


text:
YATIYAÑATAKI Noviembre 2015 | ¿Kunjamsa Diosajj guerranak uñjpacha?
Bibliajj kuntï guerranakat siski ukajj muspharayiristamwa.
NAYRÏR PAGINAN PʼEQEÑCHÄWIPA
¿Kunjamsa Diosajj guerranak uñjpacha?
Nayra tiemponjja, Diosajj guerran nuwasipjjañapatakiw khitäna. Qhepatjja, Jesusajj uñisirinakamarojj munapjjam sasaw jaqenakar yaticharakïna. ¿Kunas mayjtʼäna?
NAYRÏR PAGINAN PʼEQEÑCHÄWIPA
Nayra tiempon ¿kunjamsa Diosajj guerranak uñjäna?
Diosajj guerran nuwasipjjañapatak khitäna ukajj kimsa toqetwa mayjäna.
NAYRÏR PAGINAN PʼEQEÑCHÄWIPA
Nayrïr patak maranakan ¿kunjamsa Diosajj guerranak uñjäna?
Diosajj guerranak pachpaksa uñjaskchïnjja, ukampis judionakajj Jesusar jan Mesiasarjam katoqapjjatapatjja, Diosamp sum apasiñ aptʼasipjjäna.
NAYRÏR PAGINAN PʼEQEÑCHÄWIPA
Jichha tiempon ¿kunjamsa Diosajj guerranak uñji?
Niyaw Diosajj Armagedonan guerranak jan mayampitak chhaqtayjjani.
¿Yatiyätati?
Faraonar uñjir sarañatakejja, ¿kunatsa Joseyajj mururasiwayäna? Timoteon awkipajj griego jaqënwa sasaw Bibliajj qhanañchi. Ukhamajj ¿Grecia markanti Timoteojj nasïna?
BIBLIAT YATJJATASAW NAYRA JAKÄWINAKAPJJA JAYTAWAYAPJJE
Wali sumsa jakaskirista ukham amuyasiyäta
Pawel Pyzara chachajja, wali qhoru, droganakamp qolljasiri ukat abogadöñatakiw yateqaskäna, ukampis mä arumaw jakäwipajj mayjtʼawayäna.
JUPJAM IYAWSÄWINÏPJJAÑÄNI
‘Jupajj Tatit toqenjja mä suma wawänwa’
Timoteojj wali ajjsartʼir waynakchïnsa, ¿kunas juparojj tamanak tumptʼirjam irnaqañatak yanaptʼawayi?
Biblia toqet jisktʼanaka
¿ Jaktanirinakajj kawkhansa jakapjjani?


text:
JUPJAM IYAWSÄWINÏPJJAÑÄNI
Juparojj ‘Diosajj askit katoqäna’
JERICÓ markan mayampiw Intejj jalsunjje. Rahab warmejj ventanapat Israel markan ejercitoparuw anqan sarnaqaskir uñji, jupanakajj Jericó marka anqäjjanwa carpanakap uttʼayasipjje. Ukat sarnaqasin laqʼa sartayapjjatapas qhanaw uñjasi. Ukat pututunakas sumwa istʼasiraki.
Rahab warmejj Jericó markanwa jakasi, ukat uka markan callenakapsa, utanakapsa, qhatunakapsa ukat markachirinakarusa sum uñtʼi. Ukat kunjamsa sapürutjam jaqenakajj jukʼamp ajjsarayasipjje uks amuyarakiwa: ukañkamasti israelitanakajj sapüruw uka markar may kuti muytapjje. Ukat pututunakan phustʼasitapajj callenakansa, plazanakansa wali jachʼatwa istʼasi, uk istʼasajj markachirinakajj wal sustjasipjje, ukampis Rahab warmejj janiw sustjaskiti.
Rahab warmejja, kunjamsa israelitanakajj paqallqöri urun Jericó marka muytapjje ukwa ventanapat uñji. Ukat soldadonak taypin Diosamp arustʼäwir mantat arka kallasipkirwa sacerdotenakar uñji, uka arcajja Jehová Diosajj markapampïskatapwa uñachtʼayi. Rahab warmejj ventanapat mä wila wiskha warkoqtatäski ukwa katjjasiski. Ukajj jupana ukat familiapan qhespiyasipjjañapwa amtayi. Cheqas Rahab warmejj jan walin sarnaqerïkchïnsa, iyawsäwinïtap laykojj Jehová Diosajj askitwa uñjäna. Khitïnsa Rahab warmejj ukat kunsa jupat yateqassna uk jichhajj yatjjatañäni.
JAN WALI SARNAQER WARMÏNWA
Jupajj jan wali sarnaqer warmïnwa. Biblia toqet yatjjatirinakajj uk yatisajj wal mayjtʼasipjje, ukatwa qorpachasiñ uta uñjirikïkaspänsa ukham amuyañ munapjje. Ukampis Bibliajj jan kun imtʼasaw Rahab warmit qhanañchi (Josué 2:1; Hebreos 11:31; Santiago 2:25). Cananeonakatakejj kuntï jupajj lurkän ukajj inas walikïkaspas ukham uñjatächïna. Ukampis ukajj janiw maynin concienciap amuktʼaykaspati, Jehová Diosaw kunatï walïki ukat jan walïki uk amuytʼasiñatak conciencia churistu (Romanos 2:14, 15). Rahab warmejj kuntï lurkän ukajj jan walïtap inas amuyasiskchïna. Jupajj inas familiapar yanaptʼañ laykojj jan kun lurirjamäsajj ukham jan walinakan sarnaqchïna, kunjamtï jichhürunakan walja warminakajj lurapjje ukhama.
Cheqas Rahab warmejj sumwa jakasiñ munpachäna. Kunattejj markapanjja kunayman jan wali lurañanakamp phoqhantatänwa, pachpa familiarapampi ukat animalanakampiw wachoqa juchanak lurapjjerïna (Levítico 18:3, 6, 21-24). Ukham jan walinak utjatapatjja, religionanakaw jila partejj juchanipjjäna. Templonakapanjja, qʼañu luräwinakwa lurapjjerïna, Baal ukat Mólek sat jan wali diosanakapar yupaychañatakejj jakkirpachwa wawanakapar phichantapjjerïna.
Kuna jan walinaktï Canaán markan lurapkäna ukjja, Jehová Diosajj sum yatïna. Ukatwa akham säna: “Jupanakan oraqenakapasa qʼañuchata uñjasjjarakejja, ukampisa nayajj jupanakarojj uka ñanqha luratanakapatjja cuenta waytʼarakta ukatwa jupanakarojj uka oraqenakajj apanukjjejja taqe ukan jakirinakarojja” sasa (Levítico 18:25). ¿Kunjamsa Diosajj uk lurpachäna? Jehová Diosajj akham sasaw markapar säna: ‘Jukʼat jukʼatwa uka markanakar jaqonukü’ sasa (Deuteronomio 7:22). Cheqas walja maranak nayraw Jehová Diosajj Abrahaman wawanakaparuw uka oraqenak churä sasin arsuwayäna, “Diosasti uk arsusajj janiw kʼariskiti” (Tito 1:2; Génesis 12:7).
Ukampisa, yaqhep markanakajj chhaqtayatäpjjaniwa sasaw Jehová Diosajj säna (Deuteronomio 7:1, 2). Niyakejjay Jupajj oraqpachan “Jachʼa jues[ächejja]” kuna jan walinakas chuymanakapan phoqhantatäna uk sum yatïna (Génesis 18:25; 1 Crónicas 28:9). Jericó markajj ukham jan walinakamp phoqhantatänwa. Ukhamajj ¿Rahab warmitakejj ukan jakañajj kunjamakïpachänsa? Israelitanakat parlir istʼasajj kunjamsa jikjjataspachäna uk amuysnawa. Kunjamsa Jehová Diosajj Egipto markankir jachʼa ejercitopar tukjäna ukat markapar qhespiyäna uk sum yatïna. Uka tiemponjja, Egipto markaw taqe markanakat sipan wali chʼamanïnjja, ukat uka markarakiw israelitanakarojj wal tʼaqhesiyäna. Jichhajj Israel markaw Jericó markar niya tukjañampïski, ukampis Jericó markankirinakajj jan walinak lurasipkakiwa. Ukatwa Bibliajj Rahab warmin marka masinakaparojj ‘jan istʼasir jaqenaka’ sasin sispacha (Hebreos 11:31, NM).
Ukampis Rahab warmejj janiw jupanakjamäkänti. Walja maranak nayraw Israel markata ukat israelitanakan Jehová sat Diosapat parlir istʼpachäna. Jupajj janiw cananeonakan diosanakapjamäkänti. Servirinakaparojj arjjatirïnwa, janiw tʼaqhesiykänti, janiw qʼañu luräwinakan sarnaqaykänti. Ukat janiw warminakarojj wachoq jucha lurañatak alañäkaspasa, aljañäkaspasa ukat yupaychäwinakan qʼañu luräwinak lurayasin jiskʼachañatakïpkaspas ukham uñjkänti. Rahab warmejj israelitanakan Jordán jawirar puripjjatap ukat markapar tukjañatak wakichtʼasisipkatap yatisajj wal llakispachäna. Ukhamajj ¿kunatï jupan chuymapan utjkäna uk Jehová Diosajj uñjpachänti?
Jichhürunakanjja, Rahab warmjamarakiw walja jaqenakajj jan wali luräwinakan sarnaqasajj llakita jikjjatasipjje ukat janis jupanakat khitis llakiskaspa, janis kunatak askïpkaspa ukham amuyasipjje. Jupanakatakejj Rahab warmin sarnaqäwipat yatiñajj chuymachtʼkiriwa, kunattejj kunjamsa Jehová Diosajj sapa maynit llakisi ukwa qhan uñachtʼayi. Inas sinti jan walinak lurchiyätan, ukampis Jehová Diosajj “janiw jayankkiti sapaqat jiwasanakatjja” (Hechos 17:27). Jupar confiyapki ukanakar yanaptʼañatakejja, Diosajj jankʼakiwa. ¿Rahab warmejj Diosar confiypachänti?
MARKA UÑAQERINAKARUW KATOQE
Israelitanakan Jericó marka muytapjjañapatak mä qawqha urunak faltkipanjja, pä jaqenakaw Rahab warmin uta punkup leqtʼapjje. Jupanakajj janiw uñtʼayasiñ munapkiti, ukampis Jericó markankirinakajj israelitanakach uñaqer juti sasaw wali amuyumpi sarnaqasipki. Rahab warmejja, jan uñtʼatanakar utapar katoqañ yatitawa, ukampis uka pä chachajj qorpachasiñakwa munapjje, janiw jupan ukarojj jan wali amtamp sarapkiti. Ukampis uka chachanakajj khitinakasa uk Rahab warmejj amuyiwa.
Uka uñaqerinakajj israelitanakäpjjewa. Jericó markajj nuwasiñatak wakichtʼatäpjjeti janicha ukanak yatjjatapjjañapatakiw Josué chachajj khitäna. Canaán markatjja, Jericó markaruw israelitanakajj nayraqat tukjapjjani, inas uka markajj taqe markanakat sipans jukʼamp chʼamanïchïna. Josué chachajj kunanakans jupasa ukat jupamp chik sarapkani uka chachanakas uñjasipjjaspa uk wal yatiñ munäna. Uka uñaqerinakajja, Rahab warmin utaparojj sum amuytʼasisaw sarapjjäna. Kunattejj ukanjja, yaqha markat jutïr aleq jaqenakjamakiw qheparapjjaspäna, janiw uñaqerïpjjatap khitis amuykaspänti. Ukat ukankasajj jaqenakan uka toqet parlirsa inas istʼapjjchispäna.
Rahab warmejj “khitatanakarojj utaparuw katoqäna” sasaw Bibliajj qhanañchi (Santiago 2:25). Uka pä chachajj khitinakäpjjänsa ukat kuna amtampis utapar sarapjjäna uk amuykchïnsa, janiw kamskänsa, utaparojj katoqaskakïnwa. Inas israelitanakan Diosapat jukʼamp yatiñ munchïna.
Ukat mä akatjamatwa Jericó markankir reyin khitatanakapajj purinipjje. Kunattejj Rahab warmin utaparuw uñaqerinakajj purinipjje sasin parlirwa istʼapjjatayna. ¿Kuns Rahab warmejj lurpachäni? Uka israelit chachanakar yanaptʼasajj ¿janit taqpach familiapar jan walin uñjasiykani? ¿Ukham luratapat janit taqenejj jiwarayatäpkani? Maysa toqetjja, uka chachanakajj khitinakapjjesa uk Rahab warmejj sum yati. Jupan diosapat sipans Jehová Diosajj jukʼamp chʼamanïtap amuychi ukhajja, ¿janit Jupar confiyañapajj wakiskaspa?
Kuns lurani uk sum amuyasiñatak janis tiemponïkchejja, jankʼakiw uñaqer jaqenakarojj uta terrasa patjjan lino sat alinak wañachat utjkän ukar imanti. Ukat reyin khitatanakaparojj akham siwa: “Cheqpachaw pani chachanakajj utajjaru purinipjje, ukatjja janirakiw nayajj yatkäyätti kawkit jutapjjatapsa; kunapachatï chʼamakthapjje ukhamaraki markan punkunakapajj niya jistʼantasiñampëjjan ukapachaw uka jaqenakajj sarjjapjje, janirakiw yatkti kawkiru sarapjjatapsa, ukampis jumanakatejj arktapjjasmajja inas jikjjatapjjchisma” sasa (Josué 2:4, 5). Uka jaqenakar uñkatasajj ¿kunjamakis Rahab warmejj jikjjataspachäna uk amuyasmati? Ukat reyin ¿khitatanakapajj jupan ajjsarayasitap amuyapjjpachäniti?
Kuntï Rahab warmejj siskän uk istʼasaw reyin khitatanakapajj Jordán jawira toqer tʼijsuwayapjje (Josué 2:7). Uk uñjasajj Rahab warmejj janiw llakisjjpachänti. Uka jaqenakarojj ukham sasakiw maysa toqer khitanuküna, jupanakan kunatï cheqäki uk yatipjjañapajj janiw wakiskänti. Ukhamatwa Jehová Diosan servirinakaparojj qhespiyäna.
Rahab warmejj jankʼakiw terrasar jalsuwayi ukat kuntï lurkäna ukwa uñaqer chachanakar yatiyi. Ukat Jericó markankirinakajj kunja sustjatäpjjesa ukat ajjsarañat wal khatatisipkatapsa yatiyarakiwa. Ukajj jupanakatakejj suma yatiyäwipuniwa. Canenonakajj Jehová Diosajj kunja chʼamanïkitï uk yatisajj wal ajjsarayasipjje. Ukatjja, Rahab warmejj akham sarakïnwa: “Jumanakan [Jehová] Tatitu Diosamasti pachpakïskiwa alajjpachansa ukhamarak akapachansa” sasa (Josué 2:11). Uka arunakajj jiwasatakejj wali wakiskiriwa. Cheqas kuntï Jehová Diosat istʼkäna ukanakaw Rahab warmirojj Diosar confiyañ wakisitap amuyayäna. Ukatwa Jehová Diosar confiyasïna.
Jehová Diosajja, Israel markaparojj Jericó markar atipjañapatakejj yanaptʼaniwa sasaw Rahab warmejj taqe chuyma atinisïna. Ukatwa uñaqerinakarojj juparu ukat familiapar qhespiyañatak ruwtʼasïna. Uka mayitaparojj jupanakajj iyaw sapjjänwa, ukampis akwa phoqhañapäna: kunarutï jutapkäna uk janiw khitirus arsuñapäkänti ukat mä wila wiskhwa ventanapar warkkatañapäna, perqa anqäjj toqeru. Ukhamat jarkʼaqatäpjjañapataki (Josué 2:12-14, 18).
Bibliajj akham siwa: “Iyawsañajja istʼapjjatap laykuw utji” sasa (Romanos 10:17). Ukwa Rahab warmin sarnaqäwipajj iyawsäwi toqet yatichistu. Jehová Diosajj cheqapar uñjiri ukat kunja chʼamanisa ukanak istʼasaw Rahab warmejj Jupar confiyasïna. Jichhürunakanjja, Jehová Diosat yatjjatañatakejj walja yanapanakaw utji. Ukhamajj ¿Jupar sum uñtʼañatak chʼamachasiñäniti? Ukat kuntï Jupjjat Biblian yateqktan ukajj ¿Jupar confiyañatak yanaptʼistaniti?
WALI CHʼAMAN MARKAN PERQANAKAPAW ALLTHAPTI
Uñaqerinakan jankʼak jaltjjapjjañapatakiw Rahab warmejj ventanapat mä wila wiskha warktʼi, ukhamat perqnäm saraqasin qollunakar imantasir sarjjapjjañapataki. Jericó marka alay toqenjja, alto qollunakaw utji ukat ukanjja, walja putunakaw imantasiñatakjam utjaraki. Ukaruw uka uñaqer chachanakajj suma yatiyäwinak yatisajj campamentopar kuttʼañkamajj imantasipjjäna.
Uka qhepatjja, Jehová Diosajj mä milagro toqew Jordán jawiran umap saytʼayäna ukhamatwa markapajj waña oraqenjam makatapjjäna, uk istʼasajj Jericó markankirinakajj wal sustjasipjjpachäna (Josué 3:14-17). Ukampis ukanak istʼasajj Rahab warmejj jukʼampiw Jehová Diosar confiyi.
Jericó markwa israelitanakajj sojjta uru muytapjje, sapürojj may kuti muytapjje. Jichhajj paqallqöri uröjjewa, ukampis janiw yaqhürunakjam lurjjapjjeti. Kunjamtï aka yatichäwi qalltan siskayätanjja, wali alwatwa Israel markan ejercitopajj Jericó marka muytañ qalltapjje, ukat markar may kuti muytasajja, jan saytʼas muyusipkakiwa (Josué 6:15). ¿Kunats ukham lurapjjpacha?
Israelitanakan ejercitopajj ukürojj paqallq kutiw Jericó mark muytapjje ukat mä akatjamatwa saytʼapjje. Pututunakajj janiw phustʼasjjeti, ukat janiw kunas istʼasjjeti. Jericó markanjja wali sustjatäsipkiwa. Ukat Josué chachan satajj mä akatjamatwa israelitanakajj jachʼat artʼapjje. Uk istʼasajj Jericó marka perqanakap patankapkäna uka guardianakajj inas akham jisktʼasipjjchïna: “¿Ukhamakti israelitanakajj nuwasipjjerïpacha?” sasa. Ukspachaw Jericó markan perqanakapajj khatatisin qʼal allthaptjjäna. Ukampis uka perqanakat mä cheqajj janiw allthaptkänti, ukasti Rahab warmin utapawa. Jïsa, jupan iyawsäwinïtap laykuw utapajj jan allthaptkänti. Kunjamsa Jehová Diosajj juparusa ukat familiaparus qhespiyäna ¿uk amuyasmati? * (Josué 6:10, 16, 20, 21.)
Jehová Diosan markapajj Rahab warmirojj iyawsäwinïtap laykojj respetapjjarakïnwa. Cheqansa, utapakiw jan allthaptkänti ukhamatwa israelitanakajj Jehová Diosajj jupampïskatap amuyapjjäna. Ukhamatwa Rahab warmisa ukat familiapasa uka jan wali markan tukjäwipat qhespipjjäna. Uka qhepatjja, Rahab warmejj israelitanakan campamentop jakʼanwa utjasjjäna, ukat tiempompejj israelitanakamp chikaw jakjjäna. Jupajj Salmón sat chachampiw jaqechasïna, wawapajj Booz satänwa, jupajj wali iyawsäwin chacharakïnwa. Qhepatjja, Moab markat jutïr Rut warmimpiw jaqechasjjäna (Rut 4:13, 22). * Cheqansa, David reyisa ukat Jesusas uka familiat jutirïpjjänwa (Josué 6:22-25; Mateo 1:5, 6, 16).
Jehová Diosatakejj taqeniw wali wakiskirïpjje, ukwa Rahab warmin sarnaqäwipajj yatichistu. Diosajj taqeniruw uñjistu, ukat kunas chuymasan utji uksa uñjarakistuwa. Ukat Rahab warminjam mä jukʼa iyawsäwinïtas Diosajj chuymasan uñji ukhajja, Jupajj wal kusisi. Rahab warmirojj iyawsäwipaw askinak lurañatak yanaptʼäna. Bibliajj jupat akham siwa: ‘Ukham luratapatwa Diosajj uka warmirojj askit katoqäna’ sasa (Santiago 2:25). Cheqas Rahab warmin iyawsäwipajj jiwasatakejj wali yateqaskayawa.
^ tʼaqa 27 Kuntï Rahab warmimpi ukat pä uñaqerinakamp amtapkäna ukjja, Jehová Diosajj respetänwa.
^ tʼaqa 28 Rut ukat Booz jupanakat jukʼamp yatjjatañatakejj “Jupjam iyawsäwinïpjjañäni” siski uk uñjjattʼäta, ukajj Yatiyañataki octubre-diciembre 2012 revistan jikjjatasi.


text:
¿Kunas Diosan Reinopajja?
¿Diosan Reinopajj...
... alajjpachan kusisit jakasiñäpachati?
... alajjpachankir mä gobiernöpachati?
... kunaw sasmacha?
¿KUNSA BIBLIAJJ YATICHI?
“Alajjpachankiri Diosajj mä yaqha reino saytʼayarakini, uka reinosti janipuniw tukjatäkaniti.” (Daniel 2:44, Qullan Arunaka.)
“Diosaw mä yoqall wawa churistani, uka wawaw jichhajj apnaqarakini.” (Isaías 9:6.)
¿KUNJAMSA UK YATIÑAJJ YANAPTʼÄTAM?
Cheqapar apnaqer uka gobiernojj sapa mayniruw yanaptʼistani (Isaías 48:17, 18).
Jan usuntasa, kusisit jakasiñatakiw yanaptʼarakistani (Apocalipsis 21:3, 4).
¿KUNTÏ BIBLIAJJ YATICHKI UKAJJ CHEQAW SISSNATI?
Jïsa, uk pä toqet uñjañäni:
Diosan Reinopajj kunanaksa lurani ukwa Jesusajj uñachtʼayäna. ‘Reinomajj’ jutpan ukat munañamas aka Oraqen luraspan sasin Diosar mayipjjañapatakiw Jesusajj arkirinakapar yatichäna (Mateo 6:9, 10, Traducción del Nuevo Mundo). Ukat kunjamsa uka arunakajj phoqasini uksa qhanañcharakïnwa.
Aka Oraqenkkäna ukhajja, Jesusajj manqʼat awtjatanakaruw manqʼayäna, usutanakarus qollänwa ukat jiwatanakarus jaktayarakïnwa (Mateo 15:29-38; Juan 11:38-44). Diosan Reinopan Reyipjamajja, kunanaksa jutïrin lurani ukwa Jesusajj uñachtʼayäna (Apocalipsis 11:15).
Kunanakatï jichhürunakan pasaski ukanakaw Diosan Reinopajj niya apnaqañampïskatap uñachtʼayi. Diosan Reinopaw aka Oraqen sum jakasiñ utjayani, ukampis jachʼa chʼajjwäwinaka, oraq khatatinaka ukat manqʼat pistʼañaw aka Oraqen nayraqat utjani sasaw Jesusajj säna (Mateo 24:3, 7).
Uka arunakajj jichhürunakanwa phoqasiski. Ukhamajj niyaw Diosan Reinopajj uka jan waltʼäwinak chhaqtayjjani.
LUPʼIÑATAKI
Diosan Reinopajj apnaqkani ukhajja, ¿kunjamsa jakasiñäni?
Aka jiskʼa tʼaqanakaw uk sum qhanañchi: SALMO 37:29 ukat ISAÍAS 65:21-23.


text:
21 YATICHÄWI
¿Kunas Betel utajja?
Hebreo arunjja, Betel sutejj ‘Diosan Utapa’ sañ muni (Génesis 28:17, 19). Betel utanakajj Oraqpachanwa utji, sutipas wali askirakiwa, ukanwa Diosan arunakap yatiyasiñapatak yanaptʼapjje ukat sarayapjjaraki. Oraqpachan Jilïr Irpir jilatanakajja, Nueva York (Estados Unidos) markan utjki uka Betelankapjjewa, jupanakaw kunjamsa yaqha markanakankir sucursalanakajj irnaqtʼasipki uk uñjapjje. Ukat khitinakatï Betel utan irnaqapki ukanakajja, mä familiar uñtataw jakapjje, trabajapjje, manqʼapjje ukat Bibliatsa yatjjatapjjaraki, ukatwa Betel familjam uñtʼatäpjje (Salmo 133:1).
Jupanakat armtʼasisaw familjam mä suma cheqan irnaqtʼapjje. Betelan jakapki ukat trabajapki uka jilat kullakanakajja, Jehová Diosar yupaychañan suma saytʼata, Jupar katuyasita servirinakäpjjewa ukat sapürunjamaw Diosan munañap lurapjje ukat Reinopat yatiyasiñapatakis yanaptʼapjjaraki (Mateo 6:33). Taqeniw cuartonïpjje, manqʼañanïpjje ukat gastonakapatakis mä qhawqha churatäpjjaraki, ukampis janiw mä sueldo katoqapkiti. Betelanjja, kunaymanin trabajapjje, oficinanakana, manqʼañatak wakichasa, utanak qʼomachasa, askichasa, lavanderiana, ukat kawkhantï revistanaka, libronaka imprimtʼaski ukanwa yanaptʼapjjaraki, yaqhanaksa lurapjjarakiwa.
Diosan Reinopat yatiyasiñapatakiw wal irnaqtʼapjje. Biblian cheqa yatichäwinakapajj taqe jaqenakar yatiyasispa, uka amtampiw sapa Betel utan wal irnaqtʼapjje. Aka folletot amuytʼañäni: Nayraqatjja, Oraqpachan Jilïr Irpiri jilatanakan yanaptʼapampiw qellqasiwayi ukat kawkhanakantï aka Oraqpachan yaqha arunakar jaqokipapki ukanakaruw computadoranak toqe aptʼayasiwayi, ukat yaqhep markanakanwa jachʼa maquinanakat ratuk imprimisiwayi, ukhamatwa 110.000 jila tamanakar apayasjjaraki. Taqe ukanak lurasiñapatakejja, Betelankir familiaw wal irnaqtʼawayi, ukhamatwa Diosan suma yatiyäwinakap yatiyasiñapatak yanaptʼapjje. Cheqans Diosan arunakap yatiyañaw taqe kunat sipans wali wakiskirejja (Marcos 13:10).
¿Khitinakas Betel utan trabajapjje, ukat kunampis jupanakar yanaptʼasi?
Sapa markankir Betel utanjja, ¿kuna wakiskir luräwinsa yanaptʼapjje?


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Cristianonakajj humilde chuymanïpjjewa (1-4)
-
Cristojj humilde chuymanïnwa; Diosaw juparojj jachʼañchäna (5-11)
-
Salvasiñatakejj jukʼamp chʼamachasisipkakim (12-18)
-
Timoteompir Epafroditompiruw khitasi (19-30)
2 Cristomp mayakïpjjatam laykutejj jumanak taypin maynit maynikam chʼamachtʼasiñasa, munasiñat chuymachtʼasiñasa, maynit maynikam llakisiñasa, munasiñasa, sinttʼasiñas utjchi ukhajja,
2 ukarjam sarnaqasipkakim, mä amuyunikïpjjam, mä pachpa munasiñanikïpjjam, mayachtʼat sarnaqapjjam, mä pachpa amtanikïpjjam, ukhamatwa nayar wal kusisiyapjjetäta.
3 Jan kunsa jumanakajj jiskhisiñ laykusa ni wali wal tukuñ laykus lurapjjamti, jan ukasti mayninakarojj humilde chuymamp uñjapjjam, jumanakat sipansa jilïrïpkaspas ukhama.
4 Jan jumanak pachpatak llakisipjjamti, jan ukasti mayninakatsa llakisipjjarakim.
5 Cristo Jesusajj kunjam amuyunïkäntejj uka pachpa amuyunïpjjarakim.
6 Jupajj Diosar uñtasitäkchïnsa, janiw Dios lanti saytʼañajj amuyupan utjkänti, mä arunjja janiw Diosjam tukuñ munkänti.
7 Jan ukasti taqe kun apanukusaw jupajj mä esclavor tuküna, mä jaqjamaw nasirakïna.
8 Jaqer tukusin jutkäna ukhajja, jiskʼaruw tuküna, jiwañkamarakiw Diosarojj istʼäna, jïsa, jupajj mä tʼaqesiñ lawan jiwäna.
9 Ukatwa Diosajj nayrat sipansa jukʼamp jachʼañchäna, munasiñatwa yaqha sutinakat sipansa jukʼamp jachʼa suti churäna,
10 ukhamat alajjpachankirinakasa, oraqenkirinakasa, oraq manqhankirinakasa, taqeni Jesusan sutipjjar killptʼasipjjañapataki,
11 taqenisa Jesucristojj Tatitütap yatipjjañapataki, ukhamat Dios Awkir jachʼañchasiñapataki.
12 Munat jilatanaka, nayajj jumanakamp chikäkta ukhajja, istʼasisapuniw sarnaqapjjtajja, jan jumanakamp chikäkta ukhasa, jukʼamp istʼasisaw sarnaqapjjaraktajja, ukhamajj salvasiñatakejj ajjsartʼasa khatattʼasa jukʼamp chʼamachasisipkakim.
13 Diosaw jumanakarojj kunjamtï munki ukarjam chʼamañchapjjtamjja, juparakiw munañap lurañ munapjjañamatakisa phoqapjjañamatakisa chʼam churapjjtamjja.
14 Jumanakajj taqe kunsa jan arusisa jan chʼajjwas lurasipkakim,
15 ukhamat jan cheqapar sarnaqer jan wali jaqenak taypin jakkasajja, Diosan wawanakapjam jan kuna juchani qʼoma sarnaqapjjañamataki. Uka jaqenak taypinjja jumanakajj mä qhanar uñtataw akapachan qhanasipktajja,
16 jakañ churir arunaksa taqe chʼamampiw katjjasipjjaraktajja. Ukhamïpansti Criston urupanjj wal nayajj kusisëjja, nayan tʼijutajasa chʼama tukutajas jan inamayätap layku.
17 Ukhamarus nayatejj jumanakan sacrificionakamjjarusa Diosar serviñatak chʼamachasitanakamjjarusa vinor uñtat warjjatatästa ukhajja, nayajj wal kusista, taqe jumanakamp chikaw kusisirakta. Diosar confiyapjjatamatwa ukanak lurapjjtajja.
18 Jumanakajj kusisipjjarakim, nayamp chik kusisipjjam.
19 Tatit Jesusan munañapächejja, akat mä jukʼa urunakatjja Timoteoruw jumanakan ukar khitaniñ muntjja, ukhamat jumanakat yatisajj chʼamañchtʼatäñajataki.
20 Nayatakejj janiw khitis jupjamajj utjkiti, jupajj cheqpachapuniw jumanakat llakisi.
21 Taqeniw mayninakajj kuntï jupanakajj munapki ukak thaqasipki, janiw kuntï Jesucristojj munki uk thaqapkiti.
22 Jumanakajja kunjam suma chuymanis Timoteojj uk yatipjjtawa. Kunjamtï mä yoqajj awkipampi trabajkejja, ukhamarakiw jupajj nayamp chikajj suma yatiyäwinakan nayrar sartañapatakejj mä esclavjam serviwayi.
23 Kunay nayar paschitani uk yatjjä ukhaw jupar jankʼak khitanï.
24 Tatitun munañapächejja, nayas akat mä qhawqha urunakat jumanakan ukar jutarakïwa.
25 Jichhajj Epafrodito jilataruw jumanakan ukar khitaniñ amtta, jupar khitaniñajj nayatak wali wakiskiriwa. Jupajj nayan jilajawa, nayamp chik trabajiriwa, nayjam soldadorakiwa, nayar yanaptʼañapatakiw jupar khitanipjjaraktajja.
26 Jupajj jumanakar wal uñjañ munapjjtamjja, usuntatap yatipjjatamatsa wal llakisiraki.
27 Cheqpachansa jupajj walpun usuntäna, niyapuniw jiwarakïna, ukampis Diosaw jupat wal khuyaptʼayasi, janiw jupa sapatakjja, jan ukasti nayatsa khuyaptʼayasirakituwa, ukhamat nayajj llakinkkasajj jan yaqha llakin uñjasiñajataki.
28 Ukatwa juparojj jumanakan ukar jankʼak khitaniskta, ukhamat jupar uñjasajj mayamp kusisipjjañamataki, nayas jan añcha llakisjjañajataki.
29 Ukhamajj kunjamtï Tatitun arkirinakapar katoqtʼañäkejja, ukhamarak juparojj wali kusisit chuymamp katoqtʼapjjam, ukham jilatanakarusti wali munasiñamp uñjasipkakim.
30 Jupajj niyapuniw Criston luräwip laykojj jiwi, jumanak lanti nayar yanaptʼir jutasajj niyapuniw vidapsa aptʼasiraki.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Filipenses 2
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
8 yatichäwi
¿Kunatsa Diosajj jan walinaka, tʼaqhesiñanaka jan tukjpacha?
1. ¿Kunjamsa jan walinakajj qalltawayi?
Supayajj kʼarisiñ qalltäna ukhaw jan walinak lurañajj aka Oraqen qalltawayi. Jupajj jan pantjasiri suma chuyman angelänwa, ukampis ‘janiw cheqa parlañan achtʼkänti’ (Juan 8:44, MT). Taqe kun Luriri Diosarukiw yupaychasiñapäna, ukampis Supayakiw yupaychayasiñ munäna, uka amtajj jukʼat jukʼatwa chuymapan jiltäna. Ukat Diosar istʼañat sipansa jupar istʼañapatakiw mä kʼarimp Eva warmir engañäna. Ukat Adán chachapas ukhamarakiw Diosar jan istʼjjänti. Ukatwa tʼaqhesiñanakasa, jiwañasa aka Oraqen utjawayi. Génesis 3:1-6, 19 liytʼäta.
Diosar jan istʼañapataki Eva warmir amtayasajja, Supayajj Diosan Apnaqäwip contra saytʼasiñwa qalltäna ukat janiw Taqe Kunjjar Munañani Diosarjam uñj-jjänti. Niya taqe jaqenakaw Diosan Apnaqäwip contra saytʼasisajj Supay toqet saytʼasiwayapjje, ukatwa jupajj ‘akapachan apnaqeriparu’ tukuwayi. Juan 14:30 ukat 1 Juan 5:19 liytʼäta.
2. ¿Diosan luratanakapajj pantjatäpachänti?
Jehová Diosan luratanakapajj janiw pantjatäkiti. Jaqenakasa, angelanakasa taqe kunanwa Diosar istʼapjjasapäna (Deuteronomio 32:4, 5). Cheqansa, sapa mayniw kunatï walïki, jan walïki uk lurañ ajllispajja, Diosaw ukham lurawayistu. Ukatwa Jupar munasitas laykojj Jupar istʼsnajja. Santiago 1:13-15 ukat 1 Juan 5:3 liytʼäta.
3. ¿Kunatsa Diosajj tʼaqhesiñanak jan tukjpacha?
¿Kunatsa Diosajj apnaqäwip contra saytʼasipjjañap mä qhawqha tiempo jaytawayi? Jaqenakajj Diosamp jan yanaptʼatäsajja, jani jaqe masipar sum apnaqapkaspati, ukwa Diosajj uñachtʼayañ munäna (Eclesiastés 7:29; 8:9). Jichhajj janiw khitis “janiw ukhamäkiti” siskaspati, Supayan kutkatasitapatjja, 6.000 maranakaw pasawayjje, jichhakamajj janiw khiti apnaqeris tʼaqhesiñanaka, jan walinaka, guerranaka ukat usunaka chhaqtaykiti. Jeremías 10:23 ukat Romanos 9:17 liytʼäta.
Diosamp apnaqayasiñäni ukhajja, walja askinakwa jikjjatañäni (Isaías 48:17, 18). Diosajj niyaw gobiernonakar chhaqtayjjani. Ukat Jupan apnaqäwip toqe saytʼasipki, ukanakakiw aka Oraqen jakasipjjani (Isaías 11:9). Daniel 2:44 liytʼäta.
4. ¿Kunjamsa Diosan wali paciencianïtapajj yanaptʼistu?
Jaqenakajj jupanakan askip thaqhasakiw Diosar servipjje, sasaw Supayajj säna. ¿Kunjamsa ukajj kʼarïtap uñachtʼaysna? Diosajj wali pacienciampiw jaqenakar suytʼaski, ukäñkamaw jiwasajj suma sarnaqatasampi Diosan Apnaqäwipat saytʼasitas uñachtʼaysna. Job 1:8-12 ukat Proverbios 27:11 liytʼäta.
5. ¿Kunjamsa Diosat saytʼasitas uñachtʼaysna?
Nayraqatjja, kunjamsa Diosajj yupaychayasiñ muni uk yatjjatañasawa, ukat Biblian yatichäwinakaparjamaw yupaychañasaraki (Juan 4:23). Ukat Jesusat yateqasisin politicaru ukat guerranakaru jan mitisiñäni ukhajja, Supayan apnaqäwip contra saytʼasitaswa uñachtʼayañäni. Juan 17:14 liytʼäta.
Jan wali qʼañu luräwinak lurañajj walikïskaspas ukham jaqenakajj amuyapjjaspa, ukwa Supayajj muni. Ukat maynejj ukanak jan lurjje ukhajja, familiaranakapasa, amigonakapasa jupa contraw saytʼapjjaspa, jan ukajj sawkasipjjaspa (1 Pedro 4:3, 4). Jumatï ukhaman jikjjatasïtajja, Diosar munasipki ukanakampiw chikachasiñama ukat Diosan leyinakaparjam sarnaqañatakiw chʼamachasiñama. Ukhamatwa Supayan kʼarïtap uñachtʼayäta, jupasti, jaqenakajj jan waltʼäwin jikjjatasisajj janiw Diosar istʼapkaspati sasaw säna. 1 Corintios 6:9, 10 ukat 15:33 liytʼäta.
Diosajj sapa mayniruw munasistu, ukhamajj jan walinaksa, tʼaqhesiñanaksa chhaqtayaniwa. Ukat Diosar atinisipjjatap uñachtʼayapjje ukat Jupan Apnaqäwip toqe saytʼasipki ukanakajja, wiñayatakiw Oraqen jakasjjapjjani. Juan 3:16 liytʼäta.
Jukʼamp yatiñataki
¿Kunsa Bibliax chiqpachapuni yatichi?


text:
BIBLIAT YATJJATASAW NAYRA JAKÄWINAKAPJJA JAYTAWAYAPJJE
Wali qhoru jan sinttʼasiri jaqëyätwa
NASÏWIP MARA: 1974
MARKA: MÉXICO
NAYRA JAKÄWIPA: NUWASIR JAN WALI WAYNÄNWA
NAYRA JAKÄWIJA:
Ciudad Mante sat cheqanwa nasta, ukajja Tamaulipas (México) markan jikjjatasi. Ukanjja jaqenakajj munasiri ukat wajjtʼasirïpjjewa. Ukampisa jan walinaka lurir jaqenakaw uka cheqan utjarakïna, ukatwa ukan jakañajj chʼamakïna.
Kimsa jilanakanïtwa, jupanakat nayajj taypirïtwa. Tatajampi mamajampejja, Católica Iglesiat bautisapjjetäna ukat iglesiansa qʼochurakiyätwa. Diosaw juchañchitani ukhamarak ninar phichantitani sasaw ajjsarayäta, ukatwa Diosan munañap lurañatak chʼamachasiyäta.
Phesqa maranïkayäta ukhajja, tatajajj utatwa sarjjäna. Ukajj wal llakisiyitäna, jupar wal munasipjjayäta, ukatwa kunatsa jaytapjjetäna uk jan amuykayätti. Ukhat aksarojja, nanakar manqʼa churañatakisa ukat sum uywañatakisa mamajajj walja horanakaw trabajïna.
Niyakejjay mamajajj jan utankchïntejja, janiw escuelar sarirïkti ukat jilïr waynanakampiw chikachasirïta. Jupanakajja jan wali arunak parlaña, fumaña, lunthataña ukat nuwasiñ yatichapjjetäna. Jaqenakar apnaqañajj nayatak walikjamakïnwa, ukatwa boxeo, lucha libre, artes marciales ukat armanak apnaqañ yateqayäta. Wali phiru jan ukajj qhoru waynäyätwa ukat walja kutiw jan walinakan uñjasirïta. Awisajja wilararaw callen jaqosiskirïta, ukat jiwatäjjpachawa sasaw amuyapjjerïna. Hospitalar apasajja mamajajj ¡wali llakitaw uñjaspachäna!
Tunka sojjtani maranïkayäta ukhajja, Jorge amigojaw utar visittʼapjjetäna. Jupajj Jehová Diosan Testigopäjjänwa, ukat jumanakamp parlañ munta sasaw sapjjetäna, Bibliampiw kunarus creyïna uk qhanañchapjjetäna. Janiw nayajj Biblia leyirïkayätti, ukatwa Diosan sutipa ukat amtanakap yateqañajj wali askïna. Jorgejj Bibliat yatichapjjäma sasaw sapjjetäna, nanakasti iyaw sapjjayätwa.
KUNJAMSA BIBLIAJJ YANAPTʼAWAYITU:
Nina aqaskir mä lugaran jan utjatap yateqañajja, wal chuymachtʼitäna (Salmo 146:4; Eclesiastés 9:5). Ukhat aksarojj janiw Diosajj jan sinttʼasirïkaspas ukham uñj-jjayätti, antisas wali munasir awkirjamaw Jupar uñj-jjayäta, taqenis sum jakassna ukwa Jupajj muni.
Bibliat yatjjatasajja, jakäwejjan walja mayjtʼäwinak lurañajjaw wakisïna. Janiw qhoruñajajjänti ukhamarak altʼat chuymanïñajjänwa. 1 Corintios 15:33 qellqataw ukatakejj yanaptʼawayitu, ukanjja ‘jan wali jaqenakampi sarnaqañajj suma luräwinak chhaqayi’ sasaw yatichi. Jan walinaka jaytañatakejja, jan wali lurir jaqenakampejj janiw chikachasjjañajjänti. Jan ukasti cristian taman suma amigonak jikjjatañatakiw chʼamachasiyäta. Jupanakajja Bibliarjamaw jan waltʼäwinak askichapjje.
Romanos 12:17-19 qellqatanakaw yanaptʼarakitäna, ukansti akham siwa: “Janiraki ñanqhat ñanqha kuttʼayapjjamti [...]. Kawkikamatejj puedepkta ukakamajj taqenimpis jumanakajj sumankapjjam. Munat jilatanaka, jumanak purajj jan ukhamat ukham lurjasipjjamti [...]. Qellqatanjja siwa: ‘Nayaruw waktʼitu mutuyaskañajja, nayarakiw phoqhaskäjja, siw Tatitojja’” sasa. Jehová Diosaruw jan walinak askichañajj waktʼi, Jupaw horasapar askichani uk amuyañatakiw uka qellqatanakajj yanaptʼawayitu. Ukhamasti jukʼat jukʼatwa jan walinak jaytjjayäta.
Kunas mä arumajj utajar kuttʼankasajj pasitäna uk janiw armkäti. Walja waynanakaw nuwjapjjetäna, jupanakajja callen jan walinak lurir mä grupotäpjjänwa, nayrajj janiw jupanakamp sum apasipkayätti. Jupanakat maynejja, ati patat nuwantasajj akham sitänwa: “¡Arjjatasimaya!” sasa. Uka pachajja, ‘Jehová jan ukhamat ukhama kuttʼayañatak yanaptʼita’ sasaw mayisiyäta. Chuymajan wal jupanakar nuwjañ munayäta, ukampis janiw ukham lurkayätti, jan ukasti tʼijukamaw utar sarjjayäta. Qhepürojja, nuwjkitäna uka waynaw thaki sapak jutaskäna, walpun colertʼasta ukat nuwjañ munayäta. Ukampis Jehová Diosaruw ukat toqet mayampi mayisirakiyäta. Uka waynajja jakʼachasisin akham sitänwa: “Kunatï masür arumajj paski ukat pampachtʼita. Nayajj jumjamaw sum jakasiñ munarakta, Bibliat yatjjatañ munta” sasa. Walikpun ukhamat ukham jan kuttʼaykatätti sasaw kusisiyäta, qhepatsti jupajj Bibliat yateqañ qalltäna.
Familiajajja janiw Bibliat yateqjjänti, ukampis nayajj kuntï lurañ munkayäta uk amtjjayätwa, ukjja janiw kunasa ni khitis mayjtʼaykasapänti. Jehová Diosan markapaw jan walinak armañatakisa ukat kʼuchiki jakasiñatakisa yanaptʼitani sasaw amuyarakiyäta. Jan walinakjja jukʼat jukʼatwa jaytawayjjta ukat 1991 maranwa Jehová Diosan Testigopjam bautisasjjayäta.
WALJA BENDICIONANAKWA KATOQAWAYTA:
Nayrajj mayninakar jan waltʼayiri wali phiru jaqëyätwa, Diosan Arupaw jan ukham jaqëjjañatak yanaptʼawayitu. Jichhajja Biblian sumankaña churir arunakap jaqenakar yatichañatakiw chʼamachasjjta. Jehová Diosarojja, sapürunjamaw aka qhepa 23 maranakajj yupaychaskta.
México markan Jehová Diosan Testigonakapan sucursalapajj utjki ukansa mä qawqha maranak sirviwayaraktwa. Ukanjja Claudia sutini mä kullakaruw uñtʼawayta, jupajj wali qʼapha tawaqönwa, ukhamajj jupampiw 1999 maran jaqechasjjayäta. Jupar jan jitheqtas servir mä suma warmi churatapatjja, Jehová Diosaruw wal yuspärta.
Esposajampejj México markan oqaranakaru ukhamarak amutunakaruw mä taman yanaptʼawayapjjarakta. Jupanakar Jehová Diosar uñtʼapjjañapatak yanaptʼañajj wali sumawa. Qhepatjja Belice markaruw Diosan arunakap yatiyir sarapjjarakiyäta. Uka markanjja kunatï jakañatak munaski ukanakampiw jakasipjjta, ukampis wali kusisitaw jakasipjjta. ¡Ukham jakasiñajja wali sumapuniwa!
Tiempompejja, wasitatwa mamitajajj Bibliat yatjjatjjäna ukat bautisasjjäna. Jilïr jilajasa esposapas ukhamarak wawanakapasa Jehová Diosan Testigoparuw tukjjapjjarakïna. Trabajojjan Diosan arunakapat parlkayäta uka irnaqer masinakajatsa mä qawqhanejj Diosaruw servisipkaraki.
Yaqhep familiaranakajajja, jan wali jaqëpjjatapatjja jiwataw uñjasipjjäna. Janitï nayra jakäwejj jaytkiriskayäta ukhajj jiwataw uñjasirakiriskayäta. Jehová Diosarojj walpun yuspärta, Jupaw juparu, markaparu uñtʼañatak yanaptʼawayitu, servirinakapasti pacienciampi ukat munasiñampiw Diosan aruparjam sarnaqañ yatichawayapjjarakitu.


text:
Sarnaqäwi
Oqaräkasas Diosan arunakap yatiyapuntwa
Khä 1941 maranwa 12 maranïkasajj bautisasta. Ukampis 1946 maranwa Bibliajj kuntï yatichki uk sum amuyjjayäta. Kunatsa ukhakejj amuyaskayäta uk cuenttʼapjjäma.
AWK taykajajj 1910 maranwa Tbilisi, Georgia markat Canadá markar sarjjapjjatayna. Ukansti Pelly, Saskatchewan marka jakʼankir chʼojjña pampanwa mä jiskʼa granjan utjnoqapjjäna. Nayajj 1928 maranwa nasta, pä jilani kimsa kullakaniyätwa. Tatajajj nasiñajatak sojjta phajjsinak faltkipanwa jiwjjatayna, mamajasti mä maranïskayäta ukhaw jiwarakïna. 17 marani, Lucy sat jilïr kullakajasti mä jukʼa tiempotwa jiwjjarakïna. Ukatwa Nick tiojajj nayampiru jilanakajampir kullakanakajampir uñj-jjapjjetäna.
Pä maranïkayäta ukhajja, orqo caballon wichʼinkhap jiyaskir uñjanisajj matʼaqtʼayasiniwa sasaw familiajajj wali sustjata artʼanipjjatayna, nayajj janiw jupanakar uñtkayätti ukatwa jan istʼkayätti. Caballojj janiw matʼaqtʼkitänti, ukampis ukürukiw familiajajj oqarätaj amuyapjjäna.
Familiajan mä amigopaw oqar wawanakatak utji uka escuelar apapjjañamaw wakisispa säna, ukatwa Nick tiojajj Saskatoon (Saskatchewan) markankir escuelar qellqayanitäna. Ukajj utajat jayankänwa. Phesqa maranïkayäta ukhaw uka markar apapjjetäna, walpun ajjsarirïta. Familiajarojj feriadonakana, vacacionan visitirïta. Tiempompejj lenguaje de señas yateqayäta, mayni wawanakampis anatarakirïtwa.
BIBLIAN CHEQA YITICHÄWINAKAP YATEQTA
Marion kullakajajj Bill Danylchuck jilatampiw 1939 maran casarasïna, jupanakaw nayampir Frances kullakajampir uñj-jjapjjetäna. Jupanakarakiw Jehová Diosan Testigonakaparojj nayraqat uñtʼapjjäna. Vacacionat utar sarirïkta ukhajj Bibliat yatichañatakiw chʼamachasipjjeri. Janiw lenguaje de señas yatipkänti, ukatwa kamsapjjesa uk amuyañajj chʼamakïna, ukampis Bibliat yateqañ munataj amuyapjjpachänwa. Jupanakajj Biblian siski ukarjam sarnaqapjjatapwa amuyayäta, ukatwa jupanakamp chikajj Diosan arunakap yatiyir sarirïta. Ukatsti bautisasiñ munayäta, ukatwa septiembre 5, 1941 marajj uma pozot apsuta mä tinan Bill cuñadojajj bautisitäna. ¡Umajj wali thayapunïnwa!
Khä 1946 maran vacacionat utar sarkayäta ukhajja, Cleveland, Ohio (Estados Unidos) markan apaskäna uka jachʼa tantachäwiruw sarapjjta. Qalltanjja kullakanakajaw discursonak amuyañajätakejj qellqtʼapjjerïna. Ukampis qhepürutakejja, oqar jilat kullakanakatak mä kullaka tradusiskatapwa yatipjjayäta. Ukajj wali kusiskañapunïnwa, ukürupuniw Bibliajj kuntï cheqpachapun yatichki uk sum amuyayäta.
KUNATÏ CHEQÄKI UKWA YATICHTA
Ukhanakaw Segunda Guerra Mundial sat guerrajj tukuyaskäna, ukatwa markap arjjatiri jaqenakajj utjäna. Jachʼa tantachäwit kuttʼanjjayäta ukhajja, escuelansa Diosar taqe chuyma serviñ amtawayta. Ukatwa banderar aruntañatakejj himno nacional jan cantjjayätti. Escuelan fiestachapkäna ukanakar janiw sarjjayätti, religiosonakajj tantachasipkäna ukanakarus janirakiw sarjjayätti. Escuelan trabajirinakajj wal colerapjjäna, toqepjjetänwa kʼarinak sapjjarakitäna. Uk uñjasaw compañeronakajajj wal jisktʼapjjetäna, ukhamatwa Diosan arunakap jupanakar yatiyayäta. Compañeronakajat kimsaniw Jehová Diosar jakʼachasiwayapjje, Larry Androsoff, Norman Dittrick, Emil Schneider, jupanakajj jichhakamaw Diosar taqe chuyma servisipki.
Yaqha markanakar sarasajj oqaranakar Bibliat yatiyañatakiw chʼamachasirïta. Montreal markan oqaranakajj tantachasipkäna ukaruw sarayäta, ukanjja Eddie Taeger waynaruw yatiyta, jupajj mä pandillankänwa. 2016 maran jiwjje, ukhakamaw Laval, Quebec markankir lenguaje de señas taman serviwayi. Juan Ardanez sat waynaruw uñtʼarakiyäta, jupajj Berea markankir cristianonakjamaw Diosan Arupajj cheqäskapuniti janicha uk yatjjatirïna (Hech. 17:10, 11). Qhepatsti bautisasjjänwa, Ottawa, Ontario sat markanwa jilïr irpirjamajj jiwañapkam Diosar taqe chuyma serviwayi.
Vancouver markaruw 1950 maran sarjjayäta. Oqaranakar yatiyañajj wal gustitäna, ukampis mä kutejj istʼiri Chris Spicer sat warmiruw callen yatiyta. Jupajj revistanak sapa phajjsi katoqañatakiw qellqayasitu, ukatsti Gary esposopar uñtʼañajwa wal munäna. Ukatwa utapar visittʼir sarta, wali jayaw parltʼapjjayäta, jupanakajj qellqtʼasipjjarakïnwa. Ukatsti janiw mayampsa jupanakamp jikisjjapjjayätti. Walja maranak qhepatwa Toronto, Ontario markan apaskäna uka jachʼa tantachäwin jikisipjjta. Gary jilatajj uküruw bautisasiskäna. Uka experienciajja, kawkhansa Diosat yatiyañajj wali wakiskirïtapwa amtayitäna, kunattejj kawkhanjjay jathajj jiltchini uk janiw yatktanti.
Qhepatjja, Saskatoon markaruw kutʼjjayäta, ukanjja mä warmiw gemela oqar wawanakajar Bibliat yaticharapita sitäna, jupanakajj Jean, Joan Rothenberger satäpjjänwa. Sarkayäta uka escuelaruw jupanakajj sarapjjarakïna. Kuntï Bibliat yateqapkäna ukanakjja jankʼakiw escuelan yatiyapjjäna. Qhepatsti, phesqa amiganakapaw Jehová Diosan Testigopäjjapjjäna. Jupanakat maynejj Eunice Colin satänwa, juparojj escuela tukuyaskayäta uka maraw uñtʼayäta, mä jiskʼa dulce wajjtʼitäna, amigösnati sasaw jisktʼarakitäna. Tiempompejj jupaw munat esposajajjäna.
Bibliat yateqaskatap yatisajja, Eunicen mamapajj directorampiw jan yateqjjañapatak parlayäna. Bibliat yatjjatañatak qellqatanaksa aparayänwa. Ukhampachasa, Eunicejj Jehová Diosar serviñ amtäna. Bautisasiñ munäna ukhajja, “Jehová Diosan Testigopjam bautisasïtajja, aka utat sarjjätawa” sasaw awk taykapajj sapjjäna. 17 maraniw utapat sarjjäna, Testigo mä familiaw utapar munasiñampi katoqapjjäna. Bibliat yateqaskakïnwa, ukatwa qhepat bautisasjjäna. 1960 maran casarasipkta ukarus janiw awk taykapajj jutapkänti. Ukampis tiempompejja, creencianakajatsa wawanakar kunjamsa uywapjjta uk uñjasas respetompiw uñj-jjapjjetäna.
JEHOVÁ DIOSAJJ JANIPUNIW JAYTJKITÄNTI
Oqaräkasas paqallqo yoqall wawanak uywawayapjjta. Istʼiri wawanakar uywañajj chʼamakïnwa, ukampis lenguaje de señas yatichapjjayäta, ukhamat jupanakampi parltʼañataki, Bibliat yatichañataki. Tamankir jilat kullakanakajj wal yanaptʼawäpjjarakitu. Mä kutejja, mä wawajajj jan wali arunak tantachasiñ utan parlaskatapwa mä jilatajj qellqtʼasin yatiyitäna. Esposajampejj jankʼakiw wawajar ewjjtʼapjjayäta. Wawanakajat James, Jerry, Nicholas, Steven uka pusiniw familianakapampi chikajj Diosar taqe chuyma servisipki. Pusinpachaw taman jilïr irpirïpjjaraki. Nicholas yoqajajj Deborah esposapampiw Gran Bretaña markankir sucursalan lenguaje de señas arur traduccionan yanaptʼasipki. Steven yoqajasti Shannan esposapampejj Estados Unidos markan lenguaje de señas arur traduccionan yanaptʼasipkaraki.
James, Jerry, Steven yoqanakajampi esposanakapampejj lenguaje de señas arun Diosan arunakap yatiyasiñapatakiw kunaymanit yanaptʼapjje.
Eunice esposajäjja, casadjam 40 maranak phoqañataki mä phajjsi faltkipanwa cáncer usumpi jiwawayjje. Jupajj walpun aguantawayi. Jiwatanakan jaktanipjjañap yatiñaw wal chʼamañchtʼawayi. Nayajj mä suma oraqen jaktaniñap walpun suyta.
Febrero 2012 maran tinkusaw caderaj pʼakjasta, janiw sapakïñ puedjjayätti. Ukatwa mä yoqajampi esposapampi jakir sarjjta. Jichhajj Calgary markankir lenguaje de señas aru parlir tamankapjjtwa, ukanjja jilïr irpirjamaw yanaptʼaskakta. Jichhapuniw aruj parlir tamankta. 1946 marat jichhakamaw inglés aru parlir tamankawayta. ¿Kunjamsa uka maranakan Diosar serviwaytjja? Jan awk taykani wawanakar uñjirïtapjja, Jehová Diosajj phoqawayiwa (Sal. 10:14). Khitinakatï entiendeñajätak qellqarapipkitäna, amuytʼayañatakis lenguaje de señas aru yateqapkäna ukanakarojj walpun yuspärta.
Cheqas awisajja, kamsapjjesa uk jan entiendesasa, oqaranakajj janis yäqatäpkaspa ukham amuyasasa, aynachtʼirïtwa, chʼamachasiskakiñsa janiw munjjerïkti. Ukhanakaw Pedrojj Jesusar siskäna uka arunak amtirïta, jupajj akham sänwa: “Tata, ¿khitirus arkapjjeristjja? Juman arunakamajj wiñay jakañ arunakawa” sasa (Juan 6:66-68). Uka tiempon jakiri mayni oqar jilat kullakanakjamaw paciencianïña yateqawayta. Jehová Diosampir markapampir pacienciampi suyañ yateqawayta, ukham suyatajätjja walja bendicionanak katoqawayta. Jichhajj arujat walja qellqatanakaw utj-jje, tantachäwinakansa, jachʼa tantachäwinakansa lenguaje de señas americano arutwa parltʼasipjjta, ukajj wali kusiskañawa. Diosar servisajj wali kusisitaw jakasiwayta.


text:
Junio 7, miércoles
Diosatakejj taqe casta jaqes maya[kiwa]. Jupasti kuna cast jaqerus katoqakiwa, khitinakatejj jupar ajjsarki, ukhamarak aski lurapki taqe ukanakarusa (Hech. 10:34, 35).
Moisesan Leyipajj mä sapa markarukiw churasïna, ukampis Diosan Israelapajja walja markatäñapänwa. Moisesan Leyipajj Suma Oraqen jakirinakaru apnaqañatakiw qalar qellqasïna, ukampis ‘Criston leyipajja’ Biblian aski yatichäwinakaparjam luratawa, cristianonakan chuymanakapan qellqantatarakiwa. Jupanakajj kawkinsa jakasipkchejja uka aski yatichäwinakarjamaw sarnaqapjje (Gál. 6:2). Diosan Israelapajja, Jesús toqew Diosan ewjjtʼanakap katoqapjjañapäna, ukaw jupanakarojj yanaptʼañapäna. Jesusajja, janïr machaq pacto lurkasaw arkirinakaparojj wali wakiskiri pä ewjjtʼanak churawayäna. Ukanakat maynejj Diosan arunakap yatiyañatakïnwa, maynïristi kunjamsa sarnaqapjjañapäna ukhamarak jupanak purajj kunjamsa uñjasipjjañapäna uka toqetarakïnwa. Uka ewjjtʼanakajj taqe cristianonakatakïnwa, ukhamajj alajjpachar sarañataki ajllitästansa, jan ukajj aka oraqen jakañataki suytʼäwinïstansa taqeniw uka ewjjtʼanakarjamajj sarnaqañasa. w16.03 4:10, 11
Junio 5-11
JEREMÍAS 51, 52
Canción 37, oración
Qalltañatak mä qhawqha arunaka (3 min. jan ukajj minusa)
BIBLIAN SUMA YATICHÄWINAKAPA
“Jehová Diosan arupajj phoqasipuniwa” (10 min.)
Jer 51:11, 28. Khitis Babilonia markar katuntani ukjja Diosajj qhanañchjjänwa (it-2-S pág. 356 párrs. 2, 3).
Jer 51:30. Babilonia markarojj jan nuwasisaw katuntasini sasaw Diosajj säna (it-2-S pág. 450 párr. 3).
Jer 51:37, 62. Tiempompejj Babilonian janiw khitis jakjjaniti sasaw Diosajj sarakïna (it-1-S pág. 273 párr. 1).
-
Suma yatichäwinak Bibliat thaqapjjañäni (8 min.)
Jer 51:25. ¿Kunatsa Babiloniarojj “tʼunjiri qollu” sasin Biblian uñtʼasi? (it-2-S pág. 423 párr. 2).
Jer 51:42. “Jachʼa qotasti Babiloniarojj qʼalwa chhaqtayi” siski uka arunakajj ¿kamsañsa muni? (it-2-S pág. 304 párr. 4).
Jichha semanan liytʼawayktan uka qellqatanakajja, ¿kunsa Jehová Diosat yatichistu?
Jichha semanan liytʼawayktan uka qellqatanakanjja, ¿kuna suma yatichäwinakas utjaraki?
-
Biblia liyiñataki (4 min. jan ukajj minusa): Jer 51:1-11.
SUM YATICHAÑATAK CHʼAMACHASIÑÄNI
Jichha phajjsi yatiyir sarañatak wakichtʼasiñäni (15 min.): Tantachasirinakajj arstʼanipjjarakispawa. Ukajj “Yatiyañatak yanaptʼanaka” siski ukarjamaw arstʼasiñapa. Kunjamsa jaqenakar yatiysna uka toqet parlir videonak uñtayasajja, suma yatichäwinakapwa qhanañchtʼäta. Internetan ENSEÑANZAS BÍBLICAS > AYUDA PARA LAS FAMILIAS siski uka cheqan utjki uka yatichäwinakat jaqenakar yatichapjjañapatakiw tantachasirinakar chʼamañchtʼäta.
CRISTIANJAM JAKAÑATAKI
“¿Jehová Diosan arsutanakapar confiytati?” (15 min.): Tantachasirinakan arstʼanipjjañapatakiw jisktʼäta. Biblian profecianakapat parltʼapjjañapatakiw jilat kullakanakar chʼamañchtʼäta, ukhamat Diosar jukʼamp confiyañataki maynit maynikam chʼamañchtʼasiñataki (Ro 1:11, 12).
Congregacionan Bibliat yatjjatañataki (30 min.): kr 13 yatichäwi, párrs. 24-32.
Tantachäwit amtañataki ukat kunanakas jutïr semanajj yatjjatasini ukanak amtayañataki (3 min.)
Canción 49, oración


text:
YATIYAÑATAKI (CONGREGACIONAN YATJJATAÑATAKI) Febrero 2017
Aka revistajja, 2017 maran abril phajjsin 3 urut 30 urukamaw taman yatjjatasiskani.
Jehová Diosan amtapajj phoqasipuniniwa
Aka Oraqetakisa jaqenakatakisa, ¿kunsa Jehová Diosajj qalltan amtäna? ¿Kunatsa jan walinakajj utji? Jesusan jiwatapaw Jehová Diosan amtap phoqasiñapatakejj yanaptʼi sasajja, ¿kunatsa sistanjja?
Jesusan jiwatapaw Jehová Diosan munasiñap uñachtʼayistu
Jesusan jiwatap taypejja, Diosajj janiw wiñay jakañak churkistaniti, jan ukasti alajjpachatakisa, aka Oraqetakis walja bendicionanak utjayani.
SARNAQÄWI
Diosan munasiñap uñjawayapjjta
Douglas jilatampi Mary Guest kullakampejja, Canadá markan precursoräkasasa, ukat misionerjam Brasil ukhamarak Portugal markan servisajj Diosan wali munasirïtapwa uñjawayapjje.
Jehová Diosaw markaparu pʼeqtʼaski
Nayra tiemponjja, Jehová Diosajj chachanak taypiw markapar pʼeqtʼäna. Ukampis ¿kunatsa Diosaw uka chachanakar yanaptʼäna sistanjja?
¿Khitis Diosan markap pʼeqtʼaski?
Akapachan tukusiñapkamaw jumanakampïskä sasaw Jesusajj arkirinakapar säna. ¿Kunjamsa Jesusajj Diosan markapar jichhürunakan pʼeqtʼaski?
Aka revista liytʼirinakan jisktʼäwinakapa
‘Diosasti janiw jumanakarojj jachʼa jan atipkaya yantʼanakan uñjasiyapkätamti’ sasaw apóstol Pablojj säna. Uka arunak liytʼasajja, ¿kunanaktï aguantañ puedksna ukanak sum amuytʼasaw Diosajj kuna yantʼanakansa uñjasiñäni ukanak amtjje sasat amuyañasäspa?
¿KUNANAKAS IMATÄSKI?
“Testigonakatakejj janiw jaya thakis ni chʼama thakis utjkiti”
1920 maranak tukuyat 1930 maranak qalltakamajja, precursoranakajj Diosan Reinopat yatiyañatakejj taqe chuymaw jaya cheqanakar sarapjjäna.


text:
¿Kunatï chiqäki uk yatiñ munasmati?
Wali wakiskir aka jiskt’anakatwa taqinis wal yatiñ muntanxa. Inas jumax akham jiskt’asirïsta:
- ¿Chiqapunit Diosax sum jakasiñas munpacha?
- ¿Nuwasïwinakasa t’aqhisiñanakasa tukusxpachäniti?
- Jiwatatxa, ¿jakañax utjaskakpachati?
- ¿Jiwatanakatak mä suyt’äwix utjpachati?
- ¿Diosan ist’atäñatakix kunjamsa Jupat mayisiristxa?
- ¿Kunjamsa kusisit jakasiristxa?
¿Aka jiskt’anakar qhanañchañatakix kun lurañas wakisispa? Libronak mayt’apki uka utanakansa jan ukax libro aljañ utanakansa walipuniw uka tuqit parlir libronakax utji, ukampis may maya parlapxi. Yaqhipax aka urunakatakix waljamäkchisa, mä qhawqha tiempotxa pasatakïxiwa, ukatwa mayampi kutikipapxi jan ukax yaqha uñstayxapxi.
Ukampisa, uka jiskt’anakar sum qhanañchañatakix mä librow utji. Uka libroxa janipuniw k’ariskaspati. Jesucristox Diosar mayisisaxa akham sasaw uka librot säna: “Arunakamasti chiqawa” sasa (Juan 17:17). Jichhürunakanxa, uka Arunakapax Qullan Qillqatanakjam uñt’atawa, mä arunxa Biblia satawa. Uka jiskt’anakarux kunjamsa Bibliax sum qhanañchi, ukwa jichhax uñjañäni.
¿Chiqapunit Diosax sum jakasiñas munpacha?
KUNATSA UKHAM JISKT’ASTANXA: Jan wali tiemponakan jakastanxa, jan sintt’asisaw jaqix yaqhanakar ina ch’usat t’aqhisiyapxi. Diosaruw yupaychirïpxta sirinakasa, Diosan munañapat ukham t’aqhistanxa sasaw yatichapxi.
UKA TUQIT KUNSA BIBLIAX YATICHI: Diosax janipuniw jan walinak lurkaspati. “¡Taqi ch’amani Diosax janiw kuna jan walsa lurkaspati, janirakiw kunatix jan chiqapäki uksa lurkaspati!” sasaw Job 34:10 qillqatax qhanañchi. Diosax jiwasatakix mä suma amtaniwa. Ukatwa Jesucristox Diosat mayisiñxa akham sas yatichäna: “Alaxpachankir nanakan Awkixa […] Apnaqäwimax jutpan. Munañamax luraspan, alaxpachansa ukhamaraki aka Uraqinsa” sasa (Mateo 6:9, 10, Traducción del Nuevo Mundo). Diosax wal jiwasatxa llakisi, ukatwa amtanakapa phuqañatakixa wal irnaqaski (Juan 3:16).
Aka jisk’a t’aqanak uñxatarakisma: Génesis 1:26-28; Santiago 1:13 ukat 1 Pedro 5:6, 7.
¿Nuwasïwinakasa t’aqhisiñanakasa tukusxpachäniti?
KUNATSA UKHAM JISKT’ASTANXA: Uka ch’axwäwinakanxa walpun jaqinakax jiwarasipki. Ukhamarakiw taqinirus t’aqhisiyistu.
UKA TUQIT KUNSA BIBLIAX YATICHI: Sumankañaw jaqinakatakix utjxani sasaw Jehová Diosax qhanañchi. Aka Uraqi apnaqxani ukhaxa “janirakiw guerran nuwasiñatakis [yatichäwinakax utjxaniti]”. Jan ukasti “espadanakapxa qhulliñ aradoruw tukuyapxani” (Isaías 2:4). Janiw khitis ina ch’usat t’aqhisiyata uñjasxaniti, Diosax taqi jan walinakwa tukjani. Bibliax akham siwa: “Diosax taqi jachanakapwa nayranakapatxa picharani, janirakiw jiwañas, jachañas utjkxaniti, warariñasa ni usuyasiñasa. Taqi kunanakatï nayrax utjkän [jichhürun t’aqhisiñanaka ukat ina chusat t’aqhisiñanakampi] ukanakax tukusxiwa” sasa (Apocalipsis 21:3, 4).
Aka jisk’a t’aqanak uñxatarakisma: Salmo 37:10, 11; 46:9; ukat Miqueas 4:1-4.
Jiwatatxa, ¿jakañax utjaskakpachati?
KUNATSA UKHAM JISKT’ASTANXA: Jiwatat jakañax utjaskakiw sasaw yupaychäwinakanxa yatichapxi. Jiwatanakax usuchjkistaspasa, jan walinaksa lurapkaspa ukham amuyapxi, ukat Diosas jupanakarux wiñayataki aqkir infiernon t’aqhisiykaspa ukham yatichapxi.
UKA TUQIT KUNSA BIBLIAX YATICHI: Jiwxtan ukhaxa q’al tukustanxa, janiw kunas juk’amp utjxiti. “Jiwatanakax janiw kunsa yatipkiti” sasaw Eclesiastés 9:5 qillqatax qhanañchi. Jiwatanakax janiw kunsa yatipkiti, ni kuns amuyapkarakiti, janirakiw munasiñapas utjxiti, ukhamaxa janiw jakirinakarux usuchjapkaspati ni yanapt’apkaspasa (Salmo 146:3, 4).
Aka jisk’a t’aqanak uñxatarakisma: Génesis 3:19 ukat Eclesiastés 9:6, 10.
¿Jiwatanakatak mä suyt’äwix utjpachati?
KUNATSA UKHAM JISKT’ASTANXA: Janiw khitis jiwañ munktanti, jan ukasti familiasampi, munat masinakasampi wali kusisita jakasiñwa muntanxa.
UKA TUQIT KUNSA BIBLIAX YATICHI: Taqi jiwirinakatxa niya taqpachaw jaktanipxani. Jesusax akham arsüna: “Taqi jiwatanakasti […] jaktanipxaniwa” sasa (Juan 5:28, 29). Diosan amtaparjamaxa, jiwatat jaktanirinakax mä suma Uraqin jakasiñatakiw jaktanipxani (Isaías 26:19). Taqi ist’asir jaqinakaw k’umara ukat wiñayataki jakasipxani, uka tuqitwa parlaskäna. Bibliax sarakiwa: “Aski jaqinakax uraq katuqapxani, wiñayatakiw ukan jakapxarakini” sasa (Salmo 37:29).
Aka jisk’a t’aqanak uñxatarakisma: Job 14:14, 15; Lucas 7:11-17 ukat Hechos 24:15
¿Diosan ist’atäñatakix kunjamsa Jupat mayisiristxa?
KUNATSA UKHAM JISKT’ASTANXA: Yupaychäwinakar saririnakax niya taqiniw Diosat mayisipxi. Ukampisa, Diosax janis jupanakar jaysankaspa ukham umuyasipxi.
UKA TUQIT KUNSA BIBLIAX YATICHI: Diosar mayisiñ tuqitxa Jesusax akham sasaw yatichäna: “Oración lurasinxa” jan kutin kutinix “inamaya arunakxa arsumti” sasa (Mateo 6:7). Diosampi ist’ayasiñatakix munañaparjamaw mayisiñasa. Ukatakixa, kunas Diosan munañapaxa uk yatiñaw wakisi, ukhamatakwa munañaparjamax mayisiñäni. 1 Juan 5:14 qillqatax akham sasaw qhanañchi: “Kuntix Diosarux mayiñäni munañaparjama ukxa jupax ist’istuwa” sasa.
Aka jisk’a t’aqanak uñxatarakisma: Salmo 65:2; Juan 14:6 ukat 1 Juan 3:22.
¿Kunjamsa kusisit jakasiristxa?
KUNATSA UKHAM JISKT’ASTANXA: Qullqinïña, wali mintatäña ukat suma uñtanïña, ukanakampis kusisita jakassna ukham umuyapxi. Ukatwa ukanak wal thaqhapxi, ukampis janiw kusisiñ jikxatapkiti.
UKA TUQIT KUNSA BIBLIAX YATICHI: Kusisita jakasiñatakix kunas munasi uka tuqitxa, Jesusax akham sänwa: “Kusisiñanïpxiw khitinakatix ajay tuqin aynacht’atäpxatap amuyasipxi ukanakaxa” sasa (Mateo 5:3). Kusisita jakasiñatakixa, kunatix jiwasataki wali askïki uk jikxatañasawa, ukasti Diosata, ukat amtanakapampita kunatï chiqäki uk yatiñ munañanwa jikxataraksnaxa. Uka yatichäwinakax Bibliankiwa. Ukanak yatiñax kunatï askïki, jan askïki uk sum amuyt’añatakiw yanapistu, ukatsti kusisiyarakistuwa. Amtanakasansa, luräwinakasansa Biblian yatichäwinakaparjampun lurañänixa juk’ampi sum jakasiñatakiw yanapt’istani (Lucas 11:28).
Aka jisk’a t’aqanak uñxatarakisma: Proverbios 3:5, 6, 13-18 ukat 1 Timoteo 6:9, 10.
Uka jiskt’anakatxa kunsa Bibliax yatichi uka tuqitxa mä juk’akwa yatxatawaytanxa. ¿Juk’ampi yatxatañ munasmati? “Ajay tuqin aynacht’atäpxatap amuyasipxi” ukanak taypinkatam amuyassta ukhaxa, juk’ampwa yatxatätaxa. Inas akham jiskt’asirakirïsta: “Niyakixay Diosax sapa maynit amtaschixa, ¿kunatsa jan walinaksa t’aqhisiñanaksa jichhakam utjayaskakpacha? ¿Kunjamatsa familiajampix sum jakasiristxa?” sasa. Uka jiskt’anakarusa yaqhanakarusa Bibliaw chuymar purt’kiri wali sum qhanañchistu.
Ukampisa, Biblia liyiñatakix janiw ch’amachasipkiti. Janis tukuyañjamäkaspa ukat wali ch’amäkaspas ukham amuyapxi. ¿Jumax Bibliat juk’ampi yatxatañataki yatichayasiñ munasmati? Jehová Diosan Qhanañchirinakapaw pä tuqit yanapt’apxiristamxa.
Mayaxa, ¿Kunsa Bibliax chiqpachapuni yatichi? satawa, ukampiw yanapt’apxi, ukasti jan tiemponi jaqinakar yatichañataki wakicht’atawa, suma qhana, chuymar purt’kiri jiskt’anakampi qhanañchañataki wakiyatarakiwa. Payïr yanapt’äwisti akarakiwa, Bibliat inakiw utaman yatichayasisma. Uta jak’amankiri mä wakicht’ata wali munasiri Diosan Qhanañchiripaw utamansa jan ukax yaqha chiqansa inaki yatiqañ yanapt’iristamxa, ukhamat Bibliat sum yatxatañamataki. Uraqpachänxa waranq waranqa jaqinakaw Bibliat wali sum yatxatasipki. Ukatxa, waljanirakiw akham sapxi: “¡Akapï chiqaxa!” sasa.
Janiw kawkinsa ukham suma yatichäwinakax utjkaspati. Biblian chiqa yatichäwinakapaxa watinakatsa, payachasiñanakatsa ukat axsarañanakatsa qhispiyarakistuwa. Ukatxa mä suyt’äwi churistu, ukanak yatisax mä aski amtaniw sum jakastanxa. Jesusax akham sänwa: “Uñt’apxarakïtawa kunatix chiqäki ukxa, uka chiqa kankañasti qhispiyat sarnaqasiñ churapxarakïtam” sasa (Juan 8:32).
Jukʼamp yatiñataki
Jan kun mayisakiw Bibliat yatichapjjerisma
¿Kunatsa Bibliat yatjjatañama?
Bibliajj walja jaqenakan jisktʼanakaparuw qhanañchawayi, ¿jumajj ukanak yatiñ munarakismati?


text:
NAYRÏR JANAN PʼEQEÑCHÄWIPA | JAKAÑATSA JIWAÑATSA ¿KUNSA BIBLIAJJ YATICHI?
¿Jiwjjtan uka qhepat jakañajj utjaskiti?
JAKAÑATSA jiwañatsa, jaqenakajj kunayman amuyapjje. Maynejj jiwjje ukhajja, yaqha cheqar jakiriw sarjje sasaw yaqhepajj sapjje. Yaqhepasti jiwjjasajj yaqha cuerponwa mayamp nasiñäni sasaw creyipjjaraki. Yaqhepajj jiwañaruw taqe kunas tukusjje sasaw amuyapjjaraki.
Familiamasa jan ukajj kawkjantï jakaskta uka cheqansa, inas uka toqet mayj amuyapjjchi. Kunjamtï uñjaniwayktanjja, jaqenakajj uka toqet kunayman parlapjje. Ukhamajj ¿jiwjjtan ukhajj kunas pasi uk yatsnati?
Religión pʼeqtʼirinakajja, walja maranakaw jaqenakajj jan jiwir almanïtanwa sasin yatichapjje. Oraqpachan wali uñtʼat religionanakas ukham yatichapjjaraki. Sañäni, cristianismo, hinduismo, judaísmo, islam ukanakajja, almasajj yaqha cheqanwa jakaski sasaw yatichapjje. Budistanakajja, mä jaqejj walja kutis mayampi naskaspa, ukhamatsa jan walinakat jaltasin kusisiñ jikjjatkaspa ukham amuyapjjaraki, ukarojja nirvana sasaw sapjje.
Taqe uka yatichäwinakajja, jiwjjasajj yaqha cheqarus maynejj jakasir sarkaspa ukhamwa jaqenakar amuytʼayi. Ukatwa walja jaqenakajj jiwjjtan ukhajj yaqha cheqaruw jakasir sarjjtanjja, ukajj Diosan munañapawa sasin sapjje. Ukampis ¿kunsa Bibliajj uka toqet yatichi? Uk yatiñatakejja, akjjar jutki uka yatichäw liytʼam. Uk yatiñajj inas musparaychïtam.


text:
Kunjamas suti turkañaxa
Suti ukhamarak ayllu suti ukhamarak paypach sutinak turkañtakix yuriw qillqat laphitpach turkañawa.
Kawkniris sutip mayjachayaskakispati
Janiwa, Aka jasanchat lurawix lurataw suti/ ukhamarak ayllu suti jaqinakan turkasiñpataki, ukatakix akanakaw utjañapaxa;
- Sutipax jiruspa, jisk’anchayataspa, jan walinakar apirspa uka.
- Phisqa maranakan yaqha sutimp uñt’ataspa uka.
- Ayllu suti wawanakar uskuñtaki jan qillqat jiqhatasisp ukawa ukhamaraki paypach ayllu sutipax kikpaspa ukaraki.
- Sutipax jan sum kastillan arut arsuñamakasp ukat mayjachayañtaki.sum qillqañatakiwa.
Kunamas uka lurawinak luririkta
Ukakanak lurañtakix utjañapaw mä arxatiri ukhamarak mayirakispaw markapan inak irnaqiri arxatir utaru, Arxatirinakax Kamachi laphinak apsuspaspax taqi ukanak utaparkama.
Qhawqas walix uka lurawinakaxa
Qhawqas arxatirinakax qullqi mayix uka lurawinak lurañtakixa. Jan qullqin jaqinakax markapan mayipxaspaw aka lurawinak inak irnaqir arxatir utaru.
Qhawqa pachas suyañaxa
Aka lurawix suma chuymap luratakiw ukatpi aka lurawinakax janiw ratuk mistkit suxta paxsikam suyañaw kunalaykutix yatipjiw kamach uñjirinakaki.
Ayllu sutija turkasin ukaxa, wawanakajax uka ayllu suti mayjachatax jupanakatakirakiti.
Ayllu suti turkatax taqi qhipür jutir wawanakatakiwa, ukhamarak tatapax apnaqchi wawanak utjawinakap ukax mayiñapaw uka suti turkasinxa.
Sutinakaja turkasinx khipürun kutirixti nayraqat sutijaru.
Janiwa, Mä sapakiw suti turkasiñax, ukatx janiw mayampi turkañakiti.
Ayllu sutija mayjast’asta, ukat wawajan sutip mayjacht’ayarakirista ukaxa, qhipürun wawanakajax ayllu sutip askichapaspati.
Janiwa, Amtaw luratanx siwa sutinakax mä sapakiw turkasiñaxa, kawknir amtawinakas jupan amtawipas ukhamarak tatapan amtawipasp ukasa.
Ayllu sutija turkasirista ukaxa, wawajax jan lurañ munkasp ukax, nayan utjirinakaja jupan sutipar pasayañax ch’amaspati.
Janiwa, uka suti turkawix janiw mayjaptaykiti, qhipür jutir wawanakatakix taqi jumankirinakax jupanakankaskaniwa.
Jupaw Aymar arur jaqukipixa / Traductor:
Carlos Cañarí Ramírez, vicepresidente de la Academia Nacional de la Lengua Aymara. Académico de la Universidad de Tarapacá.
Jupanakaw Aymar aru qillqatanakax uñakipt’apxixa / Validador:
Hugo Mamani Mamani , presidente de la Academia Nacional de la Lengua Aymara. Profesor de educación intercultural bilingüe.
Jupaw Aymar qillqat ullixa / Locutor:
Carlos Cañari
Amtawi / Nota: Taqi aka laphin qillqatanakax kamachinakat amuyasipxañamataki ukatakiwa. Janiw arxatirin kamachinakap mayjachaykiti.


text:
18 JALJA
Bautisasiña ukat Diosampi sarnaqaña
¿Kunjamsa cristianonakax bautisasipxi?
¿Kuna mayitanaksa bautisasiñatakix jumax phuqañama?
¿Kunjamsa maynix Diosar katuyasispa?
¿Kunatsa bautisasiñ munañasaxa?
“AKAXAY umaxa. ¿Janit nayax bautisatäkiristxa?”, sasaw Etiopía markankiri, gobiernon mä irnaqirix nayra patak maranakanxa satayna. Felipe sat mä cristianowa, Jesusaw Mesiasax sasa qillqatanakampi uka jaqirux yatichatayna. Chuymaru purt’kirpunwa uka jaqirux qhanañchatayna, ukatwa bautisasxä sataynaxa (Hechos 8:26-36).
2 Jumatix Jehová Diosan Qhanañchiripampi akhakam aka librota sum yatiqstaxa, inasa akham jiskt’asiraksta: “¿Janit nayax bautisatäkiristxa?” sasa. Jaqinakaxa wiñayaw kusipachan jakasipxani siw Bibliaxa, uksa yatxaraktawa (Apocalipsis 21:3, 4). Jiwatanakan jaktaniñapatsa ukat jichhax kunjamäsipkisa ukanakatsa yatxaraktawa (Eclesiastés 9:5; Juan 5:28, 29). Jehová Diosan Qhanañchirinakapamp chikaxa niyawa mä qhawqha tiempo tantachasxarakpachätaxa, ukat chiqa yupaychirinakätapsa amuyxarakpachätawa (Juan 13:35). Ukatxa, inasa Jehová Diosampi suma sarnaqañ qalltxaraksta, ukawa taqi kunat sipansa wali askixa.
3¿Kunjamatsa Diosar yupaychañ munatamxa uñacht’ayasma? Jesusax akham sasaw arkirinakaparux säna: “Taqi akapachankir jaqinakar yatiyir sarapxam, nayar arkir tukuyapxam; bautisapxam” sasa (Mateo 28:19). Jesusax bautisasisawa mä uñacht’äwi jaytawayistu. Janiwa umampi aliq ch’allt’ataki bautisaskänti, janirakiwa mä juk’a umampi p’iqit warxatapkänti (Mateo 3:16). Bautisasiñ aruxa griego arutwa juti, ukax “umar chhaqtayañ” sañ muni. Ukhamasti, kunapachatï cristianüñatak bautisasipxi ukhaxa umaru q’al chhaqantayatäpxiwa.
4 Jehová Diosampi sarnaqañ munirinakaxa bautisasipxañapawa. Kunapachatï maynix bautisasxi ukhaxa, taqinina uñjkatawa Diosar yupaychañ munatapxa uñacht’ayi, ukatxa Diosan munañapa kusisit luratapsa uñacht’ayarakiwa (Salmo 40:7, 8). Ukampisa, bautisasiñatakix mayitanak phuqañawa.
UÑT’AÑAMPI IYAWSÄWIMPIW MUNASI
5 Nayrïr mayiwxa phuqxtawa. ¿Kunjamsa? Jehová Diosampiru Jesucristompiru uñt’asawa phuqxtaxa, ukxa Bibliata yatichayasisawa yatiqtaxa (Juan 17:3). Ukampisa, juk’ampi yatiqaskakismawa. ‘Diosaru juk’ampi sum uñt’añamwa’ cristianonakaxa munapxi (Colosenses 1:10). Ukatakixa, Jehová Diosan Qhanañchirinakapan tantachäwinakaparu sarasawa juk’ampi yatiqäta. Ukhamaxa uka tantachäwinakaruxa jan jaytasa sarañamapuniwa (Hebreos 10:24, 25). Ukhamatwa Diosarux juk’amp sum uñt’äta.
6 Chiqasa, bautisasiñatakix janiw Bibliatxa taqpach yatiñäkiti. Ak amtma, Etiopía markankir jaqixa Bibliat mä juk’akwa yatïna, ukampis Qillqatanaka sum yatxatañatakixa yanapt’ayasïnwa (Hechos 8:30, 31). Ukhamarakiwa, yatiqañax jumatakix utjaskakiwa. Chiqasa, Diosat yatiqañax janiw tukuskaspati (Eclesiastés 3:11). Ukampisa, bautisasiñatakixa Biblian qallta yatichäwinakap sum yatiqañamawa, ukat uka yatichäwinakaru iyawsañamarakiwa (Hebreos 5:12). Kunjamäsipkis jiwatanakaxa, kunatsa Diosan sutipasa Apnaqäwipasa wali wakiskirix ukanaksa yatiñamarakiwa.
7 Ukampisa, janiwa yatiñakïkiti, “janiw Diosarux jan iyawsañampix kunapachas kusisiyksnati” (Hebreos 11:6). Nayra Corinto markankiri yaqhip jaqinakaxa, cristianonakana yatichäwip “ist’asinxa iyawsapxäna, ukat bautisasipxarakïn[w]a” siw Bibliaxa (Hechos 18:8). Jumax ukhamwa lurarakisma. Bibliat yatiqasaxa, Bibliax Diosan amuyt’ayata Arupätapwa iyawsañama. Diosan amtanakapaxa phuqasipuniniwa ukatxa Jesusan jiwatap laykux qhispirakiñäniwa, ukanakaru iyawsäwinïñamarakiwa (Josué 23:14; Hechos 4:12; 2 Timoteo 3:16, 17).
BIBLIAN CHIQA YATICHÄWINAKAPAT YATIYMA
8 Juk’amp iyawsäwinïxätaxa, janiw yatiqatanakamxa imt’añ munkätati, jan ukasti yatiyätawa (Jeremías 20:9). Diosatsa ukhamaraki amtanakapatsa taqi chuymawa yaqhanakaru qhananchäta (2 Corintios 4:13).
9 Qalltañatakixa, familiaranakamaru ukat uñt’atanakamaruwa suma arunakampi Biblian chiqa yatichäwinakapxa qhanañchasma, ukat jumamp chika irnaqirinakarusa, utam jak’ankirinakarusa qhanañcharakismawa. Tiempompixa, inasa Jehová Diosan Qhanañchirinakamp chika utat uta yatiyir sarañ munchïta. Ukhamäni ukhaxa, Bibliat yatichirimaruwa sañama. Jupatï yatiyir sarasmaw sätam ukhaxa, tama taypin pä irpir chuymaninakampi parlt’apxañamatakiwa arxayani.
10 Ukhamatwa juk’ampi sum uñt’äta irpir chuyman cristianonakaruxa, Diosan tamap awatirinakaruxa (Hechos 20:28; 1 Pedro 5:2, 3). Biblian qallta yatichäwinakapxa yatxtati, uka yatichäwinakaru iyawsäwinïxtati, ukwa jupanakax amuyapxani, Diosan yatichäwinakaparjamati sarnaqaskta, ukat chiqapuniti Jehová Diosan Qhanañchiripäñ munta ukwa amuyapxarakini. Uka mayitanaka phuqäta ukhaxa: walikiwa, suma yatiyäwinakata jan bautisata yatiyirïxtawa sapxätamwa, ukatxa suma yatiyäwinakxa taqiniruw yatiyxasma.
11 Jan ukhamäkanixa, jan wali luräwinakxa apanukuskakiñapawa sapxaspawa irpir chuymaninakaxa. Ukatakixa, inas jamasata lurkäna uka jan walinak apanukxañapächispa. Ukhamaxa, janir bautisaskasin yatiyir mistuñatakixa, jan wali sarnaqäwinakxa apanukxañamawa, akïr jan wali luräwinakjama: q’añu lurañanaka, machantasiñanaka ukat jan wali qullanakampi qulljasiñanaka (1 Corintios 6:9, 10; Gálatas 5:19-21).
ARREPENTISIÑAMPI JAN WALINAK APANUKUÑAMPI
12 Bautisasiñatakixa, aka mayitanakampi phuqañamarakiwa. Apóstol Pedroxa akham sänwa: “Arrepientisipxam” ukat “jan wali lurañanakxa apanukupxam” sasa (Hechos 3:19). Kunapachatï maynix chiqapuni arrepentiski ukhaxa, wal llakisi jucha luratapatxa. Ukatxa, janiwa q’añu lurir jaqinakaki arrepentisipxañapäkiti, jan ukasti waljam sarnaqasipki ukanakasa arrepentisipxañapawa. ¿Kunatsa? Kunattixa taqiniwa juchachasirïtanxa, Diosampi juchanaka pampachayasiñasawa (Romanos 3:23; 5:12). Janïra Bibliata yatiqkasaxa, jumaxa janiw yatkayätati kawkïrisa Diosan munañapaxa. Ukhamaxa, Diosan munañapa jan yatisaxa janiwa Diosan munañaparjam jumax sarnaqkayätati, ¿janich ukhamäkixa? Ukhamaxa, arrepentisiñasawa.
13Arrepentisitatxa jan wali luräwinak apanukuñasarakiwa. Kunapachatï jumaxa uka jan wali luräwinak apanukxta ukhaxa, jan wali thakimatsa kutt’ankasma ukhamawa. Mä arunxa, uka jan walinak luratamatxa janiwa aliqaki llakisktati, jan ukasti nayra sarnaqäwimxa apanukxtawa. Ukat aksaruxa kunatï askïki uka lurañwa amtañamaxa. Maynixa janïra bautisaskasawa arrepentisiñapaxa ukatxa jan wali luräwinaksa apanukuñaparakiwa.
DIOSAR KATUYASIÑA
14Janïra bautisaskasaxa Jehová Diosar katuyasxañamawa, ukarakiw yaqha mayitaxa
15 Jehová Diosaruw taqi chuyma mä mayisïwin jak’achasiñama: Juma saparukipuniwa yupaychañ munsma sasa, ukawa Diosar katuyasiñaxa (Deuteronomio 6:15). Ukatxa, ¿kunatsa maynix Diosaru ukham katuyasiñ munaspa? Uk amuyt’añataki akham sañäni, mä waynax mä tawaquru uñt’añ munsma saspa. Uka tawaquru sum uñt’anixa, kuna kasta tawaqütapsa sumwa yatinixa, ukatxa jupampikïskañwa munanixa. Tiempompixa jaqichasxañäni saspawa. Chiqasa, jaqichatäxani ukhaxa kunayman lurañanakawa utjani. Ukampisa uka tawaqur munatap laykuxa jupampiw jaqichasini.
16 Kunapachatï Jehová Diosaru uñt’xtan ukat munasxaraktan ukhaxa, taqi chuymawa juparu yupaychañ muntanxa, janiwa yupaychäwisanxa ukhakamakïniw sisktanti. Diosan Yuqap Jesucristoru arkañ munirixa, ‘jupa pachax armt’asiñapawa’ (Marcos 8:34). Kunapachatï munañanakasxa jan ukax amtanakasxa Diosar ist’añataki apanuktan ukhawa jiwaspachax armt’astanxa. Ukhamaxa, janïra bautisaskasaxa, Jehová Diosan munañapa lurañwa jakäwiman nayraqat amtañamaxa (1 Pedro 4:2).
JAN AXSARAMTI
17 Yaqhipanakaxa Jehová Diosaru katuyasiñxa axsarayasipxiwa. Diosar katuyat cristianjamaxa juparu cuenta churañäspawa sasaw axsarapxi. Inas akham amuyapxchi, pantjasiristwa, Diosar inamayakiw jak’achasirista, ukhamaki sarnaqasiskä sasa.
18 Jehová Diosaru munasiñamaxa juk’ampi jilxattani ukhaxa, juparu katuyasxañwa munätaxa, ukatxa ukarjam sarnaqañatakisa wal ch’amachasirakïta (Eclesiastés 5:4). Diosar katuyasxasaxa, Jehová Diosatakjam “sarnaqañwa, ukhamarak kunatix jupatakix askïki ukanak lurañwa” munätaxa (Colosenses 1:10). Diosar munasïtaxa, Diosan munañap phuqañax janiw jumatakix ch’amäkaniti. Ukatxa apóstol Juanan akïr arunakaparuxa ukhamäskapuniw sätawa, jupaxa akham sänwa: “Diosar munañaxa mandamientonakar phuqhañawa; mandamientonakapasti janirakiw jan phuqhañjamäkiti” sasa (1 Juan 5:3).
19 Jehová Diosax jupar katuyasirinakaruxa janiw jan juchanipxañap maykiti. Jupaw sum uñt’istu, kuntï jan lurirjamäktan ukxa janipuniw wayt’kistuti (Salmo 103:14). Diosaw jumampiskani, jupaxa sum sarnaqasiñamwa muni (Isaías 41:10). Jan payachasimti, Jehová Diosaruti taqi chuyma atinisïta ukhaxa ‘chiqa thakinwa irpasïtamxa’ (Proverbios 3:5, 6).
DIOSAR KATUYASITAMXA BAUTISASISA UÑACHT’AYMA
20 Kuntï yatiqxtan uka tuqit wal amuyt’asisaxa inas sapaki Jehová Diosaru mayisisa katuyasiñ amtchïta. Ukampisa, chiqpachapuni Diosar munasirinakax aka mä mayïwimpwa phuqapxañapa: ‘lakampi arsupxañapaw qhispiyatañatakixa’ (Romanos 10:10). ¿Kunjamsa ukax luraña?
21 Tama taypin irpir chuymaninakat sarayiriruwa, bautisasiñ muntxa sas säta. Jupaw mayni irpir chuymaninakaru arxayani, jumamp chika, Biblian qallta yatichäwinakata jiskt’anak uñakipapxañamataki. Jupanakatï bautisasiñataki mayitanak phuqtaw sapxätam ukhaxa, jutïr jach’a tantachäwinwa bautisasïta sapxarakïtamwa.* Bautisasipxi ukhaxa, mä arst’äwiw utji, ukanxa kun sañs muni bautisasiñaxa uka tuqitwa qhanañchasi. Uka arst’äwi tukuyxaruxa, arst’irixa pä jiskt’anakwa bautisasirinakaruxa jiskt’i, ukat bautisasirinakaxa jach’atwa arsupxi. Ukhamatwa iyawsäwinïtasxa ‘lakampi arsusa’ uñacht’aytanxa.
22 Bautisasxäta ukhawa yaqhanakaxa Diosar katuyasxatamxa yatxapxani, ukatxa Jehová Diosan Qhanañchiripäxätawa. Bautisasirinakaruxa q’alwa umaru chhaqantayapxi, ukhamatwa Diosaru katuyasitanakapxa uñacht’ayapxi.
BAUTISASITAMAX KUNS UÑACHT’AYI
23 Arkirinakajaxa ‘Awkina, Yuqana, qullan ajayumpina sutiparuwa’ bautisasipxani sasaw Jesusax satayna (Mateo 28:19, MT). Ukhamasti, bautisasirinakax Jehová Diosaruw Apnaqirirjam iyawsapxi ukat Jesucriston luräwinakaparusa iyawsapxarakiwa uk sañ muni (Salmo 83:18; Mateo 28:18). Ukatxa, qullan ajayun jan ukax Diosan ch’amapan luratanakapsa iyawsapxarakiwa (Gálatas 5:22, 23; 2 Pedro 1:21).
24 Bautisasiñaxa janiw umar wayuntayasiñakïkiti. Jan ukasti wali wakiskir uñacht’äwiwa. Umaru chhaqantkäta ukhaxa “jiwkasmasa” ukhamawa, mä arunxa, nayra sarnaqäwimsa jan ukax jan wali luräwinakamsa apanukkasma ukhamawa. Ukat umat waysxapxätamxa Diosan munañapa lurañatakiwa jakxtaxa uk sañ munaraki. Janiw kuna utt’awirusa, amtarusa, jaqinakarusa jan ukax luräwinakarusa katuyasktati, jan ukasti, pachpa Jehová Diosaruwa katuyasxtaxa, janipuniwa ukxa armañamäkiti. Diosar katuyasitamasa bautisasitamasa Jupampi suma parlasiñataki jan ukax suma apasiñamataki qalltäwiwa (Salmo 25:14).
25 Ukampisa, qhispiyasiñatakixa janiw bautisasiñasakïkiti. Apóstol Pabloxa akham sasawa qillqatayna: “Qhispiyasiñanakamat[akisti], alt’at chuymampi axsarañampirak phuqhapxam” sasa (Filipenses 2:12). Bautisasiñaxa qalltakiwa. Jichhaxa aka mä jiskt’aw utji: ¿kunjamsa Diosampikïsksna ukat jupan munasiñapan jakasiskaraksnaxa? Tukuy jaljaw uka tuqitxa qhanañchaski.
KUNSA BIBLIAX YATICHI
- Cristianonakaxa janiw umampi ch’allt’asaki bautisasipkiti jan ukasti umar chhaqantasawa bautisasipxi (Mateo 3:16).
- Bautisasiñatakixa, nayraqatxa sum yatiqañawa ukatxa iyawsäwi uñacht’ayañawa, ukxarusti arrepentisiña, jan wali luräwinak apanukuña ukatxa Diosar katuyasiñawa (Juan 17:3; Hechos 3:19; 18:8).
- Jehová Diosar katuyasiñatakixa maynix jupapach armasiñapawa, kunjamtï Jesusan nayrïri arkirinakapax lurapkatayna ukhama (Marcos 8:34).
- Bautisaskta ukhaxa “jiwkasmasa” ukhamawa, mä arunxa nayra sarnaqäwimwa apanuktaxa, ukat aksaruxa Diosan munañapa lurañatakiwa jakxtaxa (1 Pedro 4:2).
* Jehová Diosan Qhanañchirinakapaxa sapa marawa walja kuti jach’a tantachäwinak lurapxi, uka tantachäwinakanwa bautisasipxi.
Yatichäwin jiskt’anakapa
1. ¿Kunatsa Etiopía markana, gobiernon mä irnaqirixa bautisasxirista sataynaxa?
2. ¿Kunatsa bautisasiñ tuqit sum amuyt’asiñamaxa?
3. 1) ¿Jesusax kamsataynasa arkirinakaparuxa? 2) ¿Kunjamsa cristianonakax bautisasipxi?
4. ¿Bautisasxi ukhaxa kunanaksa maynix uñacht’ayi?
5. 1) ¿Kawkïrisa bautisasiñataki nayrïr mayitaxa? 2) ¿Kunatsa cristiano tantachäwinakaru sarañaxa wakisi?
6. ¿Bibliat qhawqha yatiñamasa bautisasiñatakixa?
7. Bibliat yatiqasaxa, ¿kunanïñamasa?
8. ¿Kunasa yatiqatanakamatxa yaqhanakaru yatiyañ yanapt’ätamxa?
9, 10. 1) ¿Khitinakarusa Bibliat yatiyañ qalltasmaxa? 2) ¿Kun lurañamasa Jehová Diosan Qhanañchirinakapamp chika utat uta yatiyir sarañamatakixa?
11. ¿Janïra taqi jaqinakaru yatiyir sarasaxa kuna jan walinaksa yaqhipanakaxa apanukupxañapa?
12. ¿Kunatsa arrepentisiñasaxa?
13. ¿Kun sañs muni jan wali luräwinak apanukuñaxa?
14. ¿Kunampsa janïra bautisaskasaxa lurañama?
15, 16. ¿Diosar katuyasiñax kamsañs muni, ukat kunasa ukaru nukt’istani?
17. ¿Kunatsa yaqhipanakaxa Diosar jan katuyasipki?
18. ¿Kunas Diosar katuyasiñamataki nukt’iristamxa?
19. ¿Kunatsa Diosar katuyasiñxa jan axsarañamäkixa?
20. Jehová Diosar katuyasxasaxa, ¿kunatsa uk jan imxasiñamäki?
21, 22. ¿Kunjamanakatsa jumaxa iyawsäwimata ‘arsusmaxa’?
23. ¿‘Awkina, Yuqana, Qullan Ajayumpina sutiparu’ bautisasiñax kamsañs muni?
24, 25. 1) ¿Bautisasiñax kamsañ muni? 2) ¿Kuna jiskt’asa jaysañaxa?


text:
YATIYAÑATAKI
2017 Núm. 3 | Bibliajj caballot saririnakatwa parli, ¿khitinakäpjjesa?
Jehová Diosan Testigonakapajj ¿khitinakäpjjesa?
Walja markanakata ukat kunayman arunak parlir jaqenakäpjjewa, ukampis taqenis mä amtanikïpjjewa. Taqe kunat sipansa, Jehová Diosaruw jachʼañchañ munapjje, Jupaw Biblia qellqayawayi ukat taqe kuntï utjki ukanak lurawayi. Jehová Diosan Testigonakapajja, Jesusat yateqasiñatakiw wal chʼamachasipjje ukat cristianonakjam uñtʼatäñajj jupanakatakejj wali askiwa. Taqeniw Diosan Reinopat jaqenakar yatichañatak tiempo apstʼasipjje. Jupanakajj Jehová Diosata ukat Reinopatwa qhanañchapjje, jan ukajj parlapjje, ukatwa Jehová Diosan Testigonakapa sat sutimpi uñtʼatäpjje.
Kuntï aka cheqan utjki ukanak jukʼamp uñakiptʼam. Biblia liyiñataki siski uka cheqanwa Biblia liytʼasma. Ukat Jehová Diosan Testigonakapajj kuna yatichäwinakanïpjjesa ukat kunjamäpjjesa uk jukʼamp uñtʼasma.


text:
1 YATICHÄWI
May yatiyañ munsma
¿Juma saparuk kuns awistʼapjjerïtamti?... * Bibliajj ‘Diosan imantat amtanakapatwa’ parli. Nayrajj janiw khitirus uk yatiykänti, ukatwa ‘imantat amtanaka’ satajja. Angelanakas uk yatiñ wal munapjjerïna. ¿Jumajj uk yatiñ munarakismati?...
¿Kuna toqetsa angelanakajj yatiñ munapjjpacha?
Jehová Diosajj nayrapachaw nayrïr chacha warmir luräna. Jupanakajj Adán ukat Eva satäpjjänwa. Diosaw sum jakasipjjañapatak mä suma cheq waktʼayäna, ukajj Edén jardín satänwa. Jupanakatï Jehová Diosar istʼapjjasapäna ukhajja, jupanakasa ukat wawanakapasa taqe aka Oraqjja mä suma paraisoruw tukuyapjjasapäna ukat wiñayatakiw ukan jakasipjjasapäna, ukwa Diosajj munäna. Ukampis ¿kunsa Adanampi Evampejj lurapjjpachäna?...
Jupanakajj janiw Diosar istʼapkänti, ukatwa jichhürunakan jan walin jakastanjja. Ukampis Diosajj akham sistuwa: “Wasitatwa aka Oraqjja mä suma paraisor tukuyä, ukat taqeniw wiñayatak wali kusisit jakasipjjani” sasa. ¿Kunjamsa uk phoqpachäni? Ukjja janiw nayrajj khitis yatkänti. ¡Imantatänwa!
Kunapachatï Jesusajj aka Oraqenkkäna ukhaw uka toqet jukʼamp qhanañchäna. Diosan Reinopaw uk phoqani sasaw säna. Ukat uka Reinon jutañapatakiw mayisipjjañama sasaw jaqenakar yaticharakïna. ¿Kunatsa? Uka Reino toqew Diosajj aka Oraq mä suma paraisor tukuyani.
¿Uk yatiñajj janit wal kusisiyktam?... Ukampis Jehová Diosar istʼir jaqenakakiw uka suma paraison jakasipjjani. Istʼasir walja chacha warminakatwa Bibliajj parlistu. ¿Jupanakar uñtʼañ munasmati?... Khitinakäpjjänsa ukat kunanaksa jupanakat yateqassna ukwa aka folleton uñjaskañäni.
BIBLIAT LIYTʼAÑÄNI
Génesis 1:26-28; 2:8, 9; 3:6, 23
Mateo 6:9, 10, NM
Salmo 37:11, 29
^ tʼaqa 3 Aka yatichäwinsa ukat jutïr yatichäwinakansa (...) ukham kimsa puntonak uñjasajja, wawan arstʼañapatakiw mä rat suytʼäta.


text:
¿Kunjamsa aka folletojj yanaptʼiristamjja?
Aka qellqataw Diosan Arupata, mä arunjja, Bibliat jukʼamp yatjjatañatak yanaptʼätam. Sapa tʼaqa tukuyarojja, kawkha cheqans Bibliamanjja jikjjatasma uk qhanañcharakiwa, sapa jisktʼaru qhanañchañatakejja, jisktʼanakajj chʼiyartʼayatawa.
Kunjamsa uka jisktʼanakar qhanañchasi ukwa Biblia liytʼasajj amuyäta. Ukat Diosan arunakapat sum amuytʼañatakejja, Jehová Diosan Qhanañchirinakapaw suma chuymampi yanaptʼapjjeristam.Lucas 24:32, 45 liytʼäta.
Qhanañchäwi: Aka folleton Bibliat apstʼat qellqatanakajj uñstki ukanakajja, Jehová Diosan Qhanañchirinakapan luratawa.
Jukʼamp yatiñataki
Jan kun mayisakiw Bibliat yatichapjjerisma
¿Kunjamsa Bibliat yatichasi?
Jehová Diosan Qhanañchirinakapajj ukhamakiw aka oraqpachan Bibliat yatichapjje. Jupanakamp Bibliat yatichayasiñ munasmati.